title: Pingviinit

text: Maalla pingviinit liikkuvat kömpelösti taapertaen tai hyppien. Jos alustana on jäätä tai lunta, ne voivat liukua vatsallaan päästäkseen nopeammin eteenpäin. Pingviinit ovat lentokyvyttömiä. Niiden ominaisuuksia ovat muun muassa lyhyt pyrstö, evämäiset siivet ja lyhyet uimajalat. Siipiä ei voi taittaa ruuminmyötäisiksi, joten ne ovat jatkuvasti esillä. Pingviinit osaavat uida ja sukeltaa erinomaisesti käyttämällä siipiään airoina ja räpylöillään ohjastaen sekä jarruttaen. Lintujen ruumis on kolmen tiiviin höyhenkerroksen peitossa. Höyhenet ovat rasvaisia ja hylkivät vettä pitäen ihon kuivana. Lyhyet höyhenet myös pitävät ruumiin tuottaman lämmön allaan. Myös rasvakerros suojaa lintuja ilman ja veden kylmyydeltä.


title: Pingviinit

text: Suurin pingviinilajeista on keisaripingviini: aikuiset kasvavat 120 cm pitkiksi ja 30–40 kg painoisiksi. Suurimmat lajit kestävät pienikokoisia paremmin kylmää, ja niitä tavataan kylmimmillä alueilla. Pienimmäksi lajiksi on mitattu sinipingviini, joka kasvaa noin 40 sentin pituiseksi ja painaa vain runsaan kilon.


title: Pingviinit

text: Ravinnokseen pingviinit hankkivat kaloja, nilviäisiä ja äyriäisiä. Muun muassa kuningas- ja keisaripingviinit sukeltavat usein hyvin syvälle etsiessään mustekaloja. Ne voivat viettää jopa 15 minuuttia veden alla ja sukellussyvyys saattaa ylittää 250 metriä. Kaikki pingviinit eivät syö vuoden ympäri, vaan lisääntymiskautena ne saattavat olla syömättä useita viikkoja. Keisaripingviinit eivät syö moniin kuukausiin. Tänä aikana pingviinit käyttävät kehoonsa kerättyjä rasvavarastoja ravintonaan ja saattavat laihtua puoleen aiemmasta painostaan.


title: Pingviinit

text: Lämpimillä alueilla elävät pingviinit saattavat lisääntyä kahdesti vuodessa, mutta suurin osa lisääntyy eteläisen pallonpuoliskon keväällä eli syys-lokakuussa. Munia on yleensä kaksi, mutta niistä vain toinen selviää poikaseksi asti. Hautomisaika vaihtelee 40 päivän tienoilla. Poikasten synnyttyä vanhemmat syöttävät niitä osittain sulattamallaan ruoalla. Helmikuuhun mennessä poikaset kasvattavat aikuisten höyhenpeitteen ja lähtevät merelle palatakseen myöhemmin rakentamaan omaa pesäänsä.


title: Sienimyrkky

text: Sienimyrkyt eli mykotoksiinit ovat erilaisissa sienissä esiintyviä, koostumukseltaan vaihtelevia myrkyllisiä aineita. Sienimyrkyt jaetaan vaikutuksensa perusteella muun muassa solumyrkkyihin, hermomyrkkyihin ja ruoansulatuskanavaa ärsyttäviin aineisiin. Osa sienimyrkyistä aiheuttaa myös oireita alkoholin kanssa nautittuna.


title: Sienimyrkky

text: Altistuminen sienimyrkyille voi johtaa myrkytystilaan, joskus jopa kuolemaan. Altistumisreitti voi kulkea hengitysteiden, ihon tai suun kautta. Vaikka elintarvikkeessa ei olisi näkyvää hometta, se voi olla siitä huolimatta myrkyllisen homeen saastuttama. Eräs elintarvikkeita saastuttava homemyrkky on aflatoksiini. Sen tiedetään tappaneen 125 ihmistä myrkytysepidemiassa Keniassa vuonna 2004.


title: Sienimyrkky

text: Solumyrkyt ovat sienimyrkyistä vaarallisimpia, ne voivat johtaa maksa- ja munuaisvaurioihin. Punakärpässieni sisältää iboteenihappoa ja muskimolia, jotka voivat aiheuttaa keskushermoston oireita kuten hallusinaatioita.


title: Sienimyrkky

text: Mykotoksiinien terveysvaikutukset voivat olla akuutteja tai kroonisia. Akuutit oireet ilmaantuvat nopeasti ja ne ovat usein vakavia. Akuutti sienimyrkytys johtaa usein nopeasti – jopa viidessätoista minuutissa – ripuliin ja oksentamiseen. Elimistöön joutuneen myrkyn määrää voidaan vähentää riittävän ajoissa annetulla lääkehiilellä ja mahan tyhjennyksellä. Krooniset terveysvaikutukset voivat olla pitkäaikaisia tai kumulatiivisia vaikutuksia. Kroonisia vaikutuksia mykotoksiineilla ovat esimerkiksi syövät tai immuunipuolustuksen alenema.


title: Sienimyrkky

text: Solumyrkyt ovat soluja tuhoavia myrkkyjä. Ne vaikuttavat sisäelimiin, erityisesti maksaan ja munuaisiin, joiden toiminta on vilkasta. Niiden vaikutukset ovat peruuttamattomia. Myrkytysoireet ovat kaksivaiheiset. Varhaisoireet (oksentelu, vatsakipu ja ripuli) ilmaantuvat 4–24 tunnin kuluttua sienen nauttimisesta. Jonkin ajan kuluttua oireet häviävät, mutta alkavat uudestaan muutaman vuorokauden kuluttua, koska munuaiset ja maksa ovat vaurioituneet. Solumyrkkyjä on kolme pääryhmää:


title: Sienimyrkky

text: Hermomyrkyt eli psykotrooppiset myrkyt vaikuttavat keskushermostoon ja mielentilaan. Oireet (hikoilu, sekavuus, harha-aistimukset ja alentunut verenpaine) alkavat 1–4 tunnin kuluttua sienen nauttimisesta. Hermomyrkkyjä sisältäviä sieniä on käytetty monissa kulttuureissa hallusinaatioiden aiheuttamiseen ja uskonnollisissa rituaaleissa. Väli-Amerikassa käytettiin madonlakkeja ("Psilocybe"). Siperiassa ja Suomessakin šamaanit käyttivät punakärpässientä ("Amanita muscaria") helpottamaan loveen lankeamista. Myrkytykset ovat yleensä tahallisesti aiheutettuja, kun sieniä on käytetty huumeena.Osalla ihmisistä on synnynnäinen sienisokerin imeytymishäiriö eli trehaloosi-intoleranssi. Se aiheuttaa ilmavaivoja ja ripulointia.


title: Sienimyrkky

text: Eräät sinänsä myrkyttömät sienet aiheuttavat huonosti kypsytettyinä vatsavaivoja. Tästä tunnettu ryhmä on punikkitatit. Kovin väkevillä sienillä kuten kangasrouskulla ja polttiaishaperolla voi saada samantapaisia oireita, mutta näitä ei kovin moni nauttine raakana merkittäviä määriä.


title: Sienimyrkky

text: Jotkut ihmiset ovat allergisia sienten pinta-aktiivisille aineille, ja he voivat sada oireita sinänsä myrkyttömistä sienistä. Tämä kannattaa ottaa huomioon erityisesti sellaisten sienten kohdalla, joita käytetään toisinaan raakana esimerkiksi salaateissa. Tällaiseen on toisinaan suositeltu esimerkiksi eräitä mietoja sieniä kuten keltahaperoa.


title: Sienimyrkky

text: Sienten poiminta ruoaksi sellaisilta alueilta, joilla tiedetään olevan maaperäsaasteita, ei ole suositeltavaa. Osa sienistä kerää ympäristömyrkkyjä, ruokasienistä erityisesti raskasmetalleja kuten lyijy ja kadmiumia ja jopa radioaktiivisia metalleja kuten uraania ja strontiumia. Kadmium tosin kulkeutunee elimistön läpi imeytymättä kitiiniin sitoutuneena. Toistaiseksi (vuoteen 2005 mennessä) ei näistä ole todettu olevan Suomessa suurta vaaraa, mutta raskaan liikenteen ja teollisuuden läheisyydestä ei ruokasieniä kannata poimia. Myös Säteilyturvakeskus seuraa asioita radioaktiivisuuden kannalta.


title: Sieppijärvi

text: Sieppijärvi on entinen hallinnollinen keskus ja taajama Kolarissa Lapin maakunnassa. Taajaman väkiluku vuonna 2005 oli 345 ja pinta-ala 2,2 km². Kylän länsipuolella on Sieppijärven rautatieasema. Sieppijärvellä sijaitsee myös kotiseutumuseo.


title: Sieppijärvi

text: Kunnassa on myös kaksi Sieppijärvi-nimistä järveä, Sieppijärvi ja Ylinen Sieppijärvi.


title: Sieppijärvi

text: Sieppijärven ensimmäiset asukkaat muuttivat 1600-luvulla asumaan Sieppijärvelle.


title: Sieppijärvi

text: Sieppijärven ala-aste rakennettiin vuonna 1910 mutta se tuhoutui Lapin sodan aikana. Koulu rakennettiin uudelleen 1950-luvulla.


title: Sieppijärvi

text: Sieppijärvi poltettiin melkein kokonaan maantasalle lapin sodan aikana vuonna 1944.


title: Sieppijärvi

text: Sieppijärven kirkko rakennettiin vuonna 1956 Sieppijärven kylään.


title: Juutinrauman silta

text: Juutinrauman silta (tanskaksi "Øresundsbroen", ruotsiksi "Öresundsbron"; siltayhtiö käyttää ”yhdistelmänimeä” "Øresundsbron") on yhdistetty rautatie- ja maantiesilta Juutinrauman salmen yli. Silta- ja tunneliyhteys yhdistää kaksi metropolialuetta, Tanskan pääkaupungin Kööpenhaminan ja Ruotsin kolmanneksi suurimman kaupungin Malmön.


title: Juutinrauman silta

text: Juutinrauman sillan pituus on 7 845 metriä ja suurin jänneväli 490 metriä. Silta on maailman pisin yhdistetyssä rautatie- ja maantieliikenteen käytössä oleva vinoköysisilta. Sillan ylemmällä kannella kulkee nelikaistainen moottoritie E20, alemmalla kaksiraiteinen rautatie. Sillan pylonit kurottuvat 204 metrin korkeuteen.


title: Juutinrauman silta

text: Tanskan puolelta yhteys lähtee Amagerista neljän kilometrin matkalle merenalaiseen tunneliin, joka johtaa keskellä Juutinraumaa sijaitsevalle neljän kilometrin pituiselle Peberholmin tekosaarelle. Tunnelissa rautatie ja maantie kulkevat samassa tasossa, Peberholmista ne nousevat sillan eri tasoille.


title: Juutinrauman silta

text: Koska Ruotsin ja Tanskan rautateillä käytetään eri sähköistys- ja opastinjärjestelmää, sillan yli liikennöivät junat ovat kaksijärjestelmätoimisia. Järjestelmien rajakohta sijaitsee valtioiden rajalla.


title: Juutinrauman silta

text: Ruotsin ja Tanskan yhdistävän silta- ja tunneliyhteyden kokonaispituus on 16 kilometriä, ja se otettiin käyttöön 1. heinäkuuta 2000. Molemmilla puolilla salmea tehtyine maatöineen yhteys maksoi 30,1 miljardia Tanskan kruunua (vuoden 2000 rahassa).


title: Juutinrauman silta

text: Silta joudutaan aika ajoin sulkemaan myrskysäällä, kuten marraskuun lopulla 2011.


title: Juutinrauman silta

text: "Silta-rikossarja" sijoittuu Malmöhön ja Kööpenhaminaan, jotka Juutinrauman silta yhdistää.


title: Juutinrauman silta

text: Vuoden 2015 hinnaston mukaiset käteis- ja BroPass- (vuosimaksu 39 euroa) hinnat yksittäiselle matkalle. Alennuskortin hankkineille tai suuren matkamäärän yhdellä kertaa ostaville hinnat ylitystä kohti ovat halvemmat. Bussi- ja tavaraliikenteelle ja muulle ammattimaiselle liikenteelle on oma hinnasto.


title: Ilves (täsmennyssivu)

text: Ilves tarkoittaa seuraavia asioita:


title: Moche

text:
Moche-kulttuuri (Mochica) vallitsi Pohjois-Perun rannikolla
noin 100–700 jaa., laajennetun aikataulun mukaan 300 eaa.–100 jaa.
Mochen kulttuuri tunnetaan keramiikastaan, kultatöistään ja keinokasteluverkostoista. Mochen jäljiltä ovat Trujillon lähellä olevat
kaksi suurta pyramidia, Huaca del Sol ja Huaca de la Luna.
Moche laajeni keskusjokilaaksoistaan
melko laajalle rannikkokaistaleelle. Mochen ihmiset saattoivat olla samoja kuin myöhemmän Chimun valtion ihmiset.


title: Moche

text: Moche-kulttuuri (eli Mochica tai varhainen Chimú, proto-Chimú, pre-Chimú tms.) syntyi noin 100 jaa. Perun rannikon jokilaaksoihin. Mochen yhteiskunta oli järjestynyt ja hyvin johdettu. Kulttuuri tunnetaan mm. erikoisista ihmisen pään muotoisista saviastioistaan. Saviastioita oli esimerkiksi talon ja ihmisen muotoisia. Astiat tehtiin muotin avulla. Viimeistään mochen aikaan alettiin rakentaa linnoituksia.Keramiikka esittää mm. uhrausseremonioita, joissa kaksintaistelun hävinneet nuorukaiset tapettiin hitaasti, minkä jälkeen ruumiilta poistettiin lihakset. Metallia osattiin käsitellä hyvin.


title: Moche

text: Moche käsitti monta kaupunkivaltiota, jotka olivat pappien johtamia. Mochen varhaisvaihe I-II on lähinnä jatkoa Gallinazolle, niissä on myös Cupisniquen ja Salinarin piirteitä.


title: Moche

text: Moche III-IV noin 300–600 jaa. edustavat Mochen huippukautta. Tänä aikana Moche laajeni rannikolla. Mochet rakensivat savitiilistä suuria porraspyramideja, jotka olivat sekä hallinnollisia että uskonnollisia keskuksia. Osa pyramideista oli myös hautapaikkoja. Mochen aikoina kukoisti etelärannikolla Ica-Nazcan kulttuuri.


title: Moche

text: Mochen pohjana oli Gallinazo, jonka pohjana puolestaan Cupisnique 1200 eaa.–200 eaa.


title: Moche

text: Moche IV romahti noin 600 jaa kuivuuden takia.


title: Moche

text: Poikkeukselliset ilmaston muutokset johtuivat El niño -ilmiöstä ja ne johtivat sisällissotiin, jotka tuhosivat kulttuurin.


title: Caral

text:
Caral oli varhaisimpia Perun temppelikeskuksia.
Se syntyi noin 3000-2600 eaa. oli
muinainen intiaanien rakentama asutuskeskus Perun rannikolla Supéjoen laaksossa, Barrancan provinssissa.
Caral kuului Caral–Supe-sivilisaatioon. Caralista on löydetty 5000 vuotta vanha quipu, solmukirjoitus. Kaupungista ei ole löydetty merkkejä sodista tai sota-aseista. Caral liittyy Perun sivistyksen syntyyn
myöhäisellä esikeraamisella kaudella. Silloin alettiin rakentaa suuria temppeli- ja palatsitasanteita, "huacoja".


title: Caral

text: Caralin tyyppisen keskuksen tarkoitus oli mitä luultavimmin toimia erilaisiin kylvöön ja sadonkorjuuseen sekä päällikön kuolemaan ja sodassa saatuun voittoon ja vastaaviin liittyvänä seremoniapaikkana. Esimerkiksi sadonkorjuuseremoniassa oli uskonnollinen sävy. Juhliin liittyi markkinatoimintaa ja niiden tarkoitus oli lujittaa toisilleen läheisten kylien välistä yhteyttä. Tämä on päätelty myöhempien mapuche-intiaanien riiteistä, joihin liittyi aikoinaan vastaavan tyyppistä kummun rakentamista kuin Caralissa.


title: Caral

text:
Caralin tyyppisiä keskuksia oli Perun myöhäisellä esikeraamisella kaudella vain muutamia, esimerkiksi La Galgada ja Aspero.
Caral hylättiin noin 2100 eaa., ehkä kuivuuden takia. Näihin aikoihin monet myöhemmän ajan keskukset olivat alkaneet kasvaa.


title: Caral

text: Caralia alettiin rakentaa viimeistään noin 2600 eaa., ja se lienee ollut noin 2500 eaa. Amerikkojen suurin kaupunkimainen keskus.


title: Caral

text: Caralin asutuskeskuksessa on arvioitu asuneen 3000 ihmistä, ja sen suuret rakennelmat on tehty pitkän ajan kuluessa ilmeisesti jonkinlaisena työverona.


title: Caral

text: Caralin temppelialueen ala on noin 66-110 ha.


title: Caral

text:
Caralissa on seuraavia Perun esikeraamiselle ja varhaiselle keraamiselle ajalle tyypillisiä rakennelmia: U:n muotoiset, itään osoittavat temppelit, pyöreät upotetut kentät ja tasalakiset leveät pyramidit.
Caralista on löydetty 18 "huaca"a, suurta tasalakista pyramidimaista kumpua. Näistä kummuista 6 on suurimpia. On löydetty myös kolme maahan upotettua pyöreätä kenttää (läpimitta 20–30 m, syvyys 1–3 m) ja muita rakennelmia. Suuren pyramidin eli espanjaksi "Pirámide Mayor":in ala on noin 150x165 m ja korkeus 18 m. Sen sisäänkäynnillä on kaksi 3,5 m korkeaa monoliittia. Pienen pyramidin mitat ovat 60x45x10 m.
Kuuden kummun tilavuudet vaihtelevat välillä 20 000–200 000 m³.


title: Caral

text:
Caralin lähiseuduilla Supejoen laaksossa on 19 pienempää esikeraamista keskusta 80-90 km2 alalla: Aspero on alaltaan 15 ha jonka suurin kumpu 3200 m³.
Koko Supejoen laaksossa asui caralin aikoihin ehkä noin 20000 ihmistä.


title: Ateria

text: Ateria on syömishetki, jolloin nautitaan ruokaa. Aterioille on yleensä varattu tietty hetki päivästä. Aterioita tarjoillaan kotona, ravintoloissa tai kahviloissa. Myös erikoistilaisuuksissa, kuten syntymäpäivillä, häissä ja vuosijuhlissa tarjoillaan yleensä ateria. Suomessa myös kouluissa tarjoillaan oppilaille vähintään yksi ateria päivässä.


title: Ateria

text: Eri hetkinä nautituilla aterioilla on eri nimet:


title: Ateria

text: Monen ruokalajin ateria koostuu useista ruokalajeista, jotka nautitaan eri järjestyksessä.


title: Ateria

text: Ruokalajien välillä voidaan tarjota esimerkiksi sorbettia. Ruokalajien määrä ja järjestys vaihtelee paikallisen kulttuurin ja tapojen mukaan.


title: Cream

text: Cream oli brittiläinen rockyhtye, joka oli toiminnassa 1966 - 1968 ja teki tilapäiset paluut vuosina 1993 ja 2005. Yhtyeeseen kuuluivat basisti-laulaja Jack Bruce, kitaristi-laulaja Eric Clapton ja rumpali Ginger Baker. Yhtyeen musiikissa yhdistyivät blues rockin, psykedeelisen rockin, hard rockin ja jazzin ainekset, ja se luetaan rockhistorian merkittävimpien vaikuttajien joukkoon. Yhtyettä pidetään myös yhtenä varhaisen heavy metalin edelläkävijöistä ja ensimmäisenä menestyneenä superyhtyeenä. Cream julkaisi lyhyehkön uransa aikana neljä studioalbumia ennen hajoamistaan vuoden 1968 marraskuussa. Kaikki neljä studioalbumia ylittivät kultalevyn myyntimäärän Yhdysvalloissa, ja yhtyeen toista albumia "Disraeli Gearsia" myytiin kultalevyyn oikeuttava määrä Britanniassa ja platinalevyyn oikeuttava määrä Yhdysvalloissa. Yhtyeen tuotantoa on myyty maailmanlaajuisesti yli 15 miljoonaa kappaletta.


title: Cream

text: Yhtye esiintyi ensimmäisen kerran yhdessä hajoamisensa jälkeen vuonna 1993, kun se valittiin Rock and Roll Hall of Fameen. Jack Bruce ja Ginger Baker olisivat tällöin olleet kiinnostuneita jatkamaan yhtyeen uraa ja tekemään paluun yhteen, mutta sooloartistina menestynyt Clapton halusi jatkaa musiikillista uraansa yhtyeen ulkopuolella. Cream palasi yhteen uudelleen vuonna 2005, jolloin se esiintyi neljän konsertin ajan Lontoon Royal Albert Hallissa ja kahden konsertin ajan New York Cityn Madison Square Gardenissa loppuunmyydyille yleisöille. Yhtyeen paluusta liikkui monia huhuja vielä pitkään konserttien jälkeen, kunnes Jack Bruce vahvisti vuonna 2010, ettei yhtye enää esiintyisi yhdessä.


title: Cream

text: Cream perustettiin Lontoossa vuonna 1966. The Yardbirds -yhtyeessä ja John Mayallin kanssa soittanut Eric Clapton oli tuolloin jo noussut maineeseen suurena kitarataiturina. Hän ei kuitenkaan lähtenyt soolouralle tai ryhtynyt yhtyeenjohtajaksi, vaan omaksui Creamissa nimenomaan kitaristin roolin. Jack Bruce toimi yhtyeen pääasiallisena laulajana ja hän oli sen varsinainen keulakuva. Ginger Baker oli jo aiemmin työskennellyt rumpalina Jack Brucen kanssa. Bakerin ja Brucen välit olivat aikaisemman yhteistyön jäljiltä hyvin tulehtuneet, mutta Creamia perustettaessa riidat lakaistiin maton alle.


title: Cream

text: Creamin kappaleiden säveltäjät vaihtelivat huomattavasti. Yhtyeen sisällä tärkeimmäksi lauluntekijäksi kehittyi Jack Bruce yhteistyössä runoilija Peter Brownin kanssa. Vastaavaa yhteistyötä Eric Claptonin ja Ginger Bakerin kanssa tekivät Martin Sharp ja Mike Taylor. Bruce sävelsi monia tärkeitä kappaleita, mutta usein myös yhtyeen ulkopuoliset henkilöt antoivat sävellyksiään Creamin käyttöön tai olivat mukana sävellystyössä. Myös yhtyeen tuottaja Felix Pappalardi ja vaimonsa Gail Collins tekivät yhtyeelle kappaleita. Toinen peruspiirre Creamin musiikille olivat sovitukset jäsenten hyvin tuntemasta blues-musiikista.


title: Cream

text: Yhtyeen nimi tulee siitä, että Bruce, Clapton ja Baker kokivat olevansa brittibluesin kerma. Creamiin kohdistui alusta alkaen varsin suuria odotuksia. Soittajien taustojen ansiosta Cream olikin eräs ensimmäisistä superyhtyeistä.


title: Cream

text: Creamin ensimmäinen julkaisu oli single "Wrapping Paper", joka oli tyylillisesti yllätys musiikkimaailmalle, eikä se saavuttanut suurta menestystä.Sappinen 1978, s.33. Tämä pianovetoinen popkappale ei myöskään päätynyt yhtyeen debyyttialbumille, tosin se julkaistiin joissain myöhemmissä painoksissa bonusraitana. Ensimmäinen albumi oli 1960-luvun tyylisestä popmusiikista ja vanhoista bluesklassikoista koostuva "Fresh Cream", joka ilmestyi vuoden 1966 lopussa. Esikoisalbumin tunnetuin kappale lienee singlenäkin julkaistu avausraita, "I Feel Free". Muita merkittäviä kappaleita ovat muun muassa usein livenä soitettu Willie Dixonin "Spoonful", levyn avausraita, Brucen säveltämä N.S.U. sekä Bakerin nimiin merkitty "Toad", joka sisälsi yhden rockhistorian ensimmäisistä levytetyistä rumpusooloista.


title: Cream

text: New Yorkissa äänitettiin Creamin toinen albumi, suurena rock-klassikkona pidetty "Disraeli Gears". Siihen sisältyivät muun muassa hitit "Strange Brew" ja "Sunshine of Your Love". Albumi julkaistiin puoli vuotta myöhemmin marraskuussa 1967 ja se nousi sekä Yhdysvaltojen että Britannian albumilistalla viiden suosituimman joukkoon. Jimi Hendrixin samana vuonna julkaistun esikoisalbumin tavoin "Disraeli Gears" esitteli yleisölle särjettyä sähkökitarasoundia ja psykedeelistä rockia. Albumilta julkaistiin singlenä "Strange Brew" ja sen kääntöpuoleksi valittiin "Tales of Brave Ulysses", joka oli ensimmäisiä wah-wah -pedaalin ääntä sisältäviä julkaisuja.


title: Cream

text: Cream soitti kaksi loppuunmyytyä konserttia Kulttuuritalolla 13.11.1967.


title: Cream

text: Vuonna 1968 Cream julkaisi uransa kolmannen studioalbumin, tuplalevyn "Wheels of Fire". Albumi vei Creamin musiikkia yhä kokeellisempaan suuntaan. The Beatlesin samanaikaisten albumien tapaan "Wheels of Fire" sisälsi yhtyeen musiikille uusia soittimia, ja myös sävellystyössä oli pyritty omaperäiseen työnjälkeen. Yhtyeen musiikki otti myös askeleen kohti progressiivista rockia kappalemateriaalin tahtilajien muutoksien johdosta, ja kitaristi Eric Clapton sai aiempaa enemmän näkyvyyttä myös laulajana. Aiempi, bluesista innoituksensa saanut tyyli oli kuitenkin yhä läsnä: albumille levytettiin uusi versio Albert Kingin kappaleesta ”Born Under a Bad Sign”, ja albumin Yhdysvalloissa julkaistu painos sisälsi myös uuden version alun perin Robert Johnsonin levyttämästä kappaleesta ”Cross Road Blues”. Lisäksi albumin single ”White Room” oli yhtyeelle hyvin tavanomainen, psykedeelinen rock-kappale. Tuplalevynä julkaistun "Wheels of Firen" toinen levy koostui neljästä San Franciscossa vuoden 1986 maaliskuussa äänitetystä live-kappaleesta, joissa on runsaasti yhtyeen improvisointia, mikä vaikutti niiden pituuteen huomattavasti.


title: Cream

text: Riitojen ja turhautumisen repimän Creamin jäsenet halusivat "Wheels of Firen" valmistuttua jokainen panostaa musiikilliseen uraansa uusien projektien parissa. Syynä yhtyeen jäsenten välien heikkenemiseen oli erityisesti Yhdysvalloissa järjestetty vaativa kiertue, mikä kulutti yhtyeen jäseniä henkisesti ja rajoitti erityisesti Eric Claptonin mukaan uusien ideoiden kokeilua. Erityisesti Jack Bruce ja Ginger Baker riitelivät kiertueen aikana useasti, ja Clapton joutui toimimaan heidän henkilökohtaisten erimielisyyksiensä selvittelijänä. Yhtye sopi vuoden 1968 toukokuussa lopettavansa tulevan kiertueen päätyttyä, ja heinäkuussa yhtye ilmoitti asiasta julkisesti. Ennen hajoamistaan Cream teki kuukauden kestäneen jäähyväiskiertueen, joka käynnistyi 4. lokakuuta 1968 ja päättyi 4. marraskuuta 1968. Kiertue kattoi 22 konserttia, lähinnä Yhdysvalloissa. Britanniassa yhtye esiintyi kiertueen jälkeen vielä kahden konsertin ajan Lontoon Royal Albert Hallissa. BBC taltioi Royal Albert Hallin konsertit dokumenttielokuvaksi ja konserttivideoksi "Cream’s Farewell Concert". Molemmat konsertit olivat loppuunmyytyjä, mutta henkilökohtaisten erimielisyyksiensä takia yhtyeen lavaesiintymistä pidettiin tavallista heikompana.


title: Cream

text: Vuoden 1968 lopulla yhtye suostui painostuksen seurauksena levyttämään viimeisen albuminsa "Goodbye", joka julkaistiin yhtyeen jäähyväiskiertueen jälkeen vuoden 1969 helmikuussa. Alun perin yhtyeen jokaisen jäsenen oli määrä kirjoittaa albumille kolme uutta kappaletta, mutta albumin äänittämisen alkaessa jokainen kuitenkin toi levytettäväksi vain yhden kappaleen. Tästä syystä albumi sisälsi myös live-taltiointeja vanhoista kappaleista. Albumi nousi listaykköseksi Britanniassa ja -kakkoseksi Yhdysvalloissa. Heinäkuussa levy-yhtiön myötävaikutuksella julkaistiin Yhdysvalloissa yhtyeen uran tunnetuimmista kappaleista koostunut kokoelma-albumi "Best of Cream". Albumi ylitti kultalevyn myyntirajan ja nousi korkeimmillaan listan kolmanneksi. Britanniassa albumi julkaistiin lokakuussa, ja se nousi albumilistan kuudenneksi.


title: Cream

text: Levy-yhtiöt julkaisivat yhtyeen tuotantoa hajoamisesta huolimatta 1970-luvun aikana. Vuonna 1970 julkaistu livealbumi "Live Cream" nousi Britanniassa listan neljänneksi ja Yhdysvalloissa viidennelletoista sijalle, ja sen vuonna 1972 julkaistu seuraaja "Live Cream Volume II" nousi brittilistan viidenneksitoista. Vuoden 1972 lokakuussa julkaistiin myös kokoelma-albumi "Heavy Cream", joka kattoi yli kaksi kolmasosaa yhtyeen studiossa äänittämästä alkuperäisestä tuotannosta. Eri levy-yhtiöt julkaisivat yhtyeen tuotantoa kokoelma-albumeina useaan otteeseen myös seuraavien vuosikymmenten aikana.


title: Cream

text: Cream nimettiin vuonna 1993 Rock and Roll Hall of Fameen. Yhtye päätti tällöin unohtaa vanhat erimielisyytensä ja esiintyä valintaseremoniassa. Esiintymisen jälkeen alkoi liikkua huhuja yhtyeen varsinaisesta paluusta, mutta tätä ei kuitenkaan tapahtunut. Soolourallaan hyvin menestynyt Clapton ei ollut yhtä innostunut comebackista kuin Baker ja Bruce, joille Cream oli edustanut uran ehdotonta huippukohtaa.


title: Cream

text: Vuonna 2004 Cream ilmoitti, että yhtye palaisi Claptonin aloitteesta hetkellisesti yhteen ja konsertoisi 2., 3., 5. ja 6. toukokuuta 2005 Royal Albert Hallissa. Liput konsertteihin myytiin välittömästi loppuun. Konserteista julkaistiin myös live-albumi ja live-DVD. Yhtye päätti esiintyä vielä Madison Square Gardenissa New Yorkissa lokakuun 24.-26. päivien välisenä aikana. Yhdysvaltalaiset ihailijat toivoivat, että yhtye tekisi laajan kiertueen. Tätä ei kuitenkaan tapahtunut. Joulukuussa 2005 Jack Bruce kuitenkin toivoi "Bass Player" -lehden haastattelussa yhtyeen jatkavan yhä toimintaansa.


title: Cream

text: Cream edusti sitä rockyhtyeiden sukupolvea, jonka musiikki oli monipuolista: mukana oli bluesklassikoihin perustuvaa rockia, uutta psykedeelistä rockia sekä kevyempää poppia. Kokeilevia kappaleita sisältävällä "Wheels of Fire" -albumillaan Cream oli mukana rockin kehittämisessä "taiteellisempaan" suuntaan, mistä sai alkunsa progressiivinen rock. Raskaalla kitarasoundillaan Cream pohjusti The Jimi Hendrix Experiencen, Mountainin ja Blue Cheerin kaltaisten yhtyeiden kanssa tietä Led Zeppelinille ja muille varhaisen heavy metalin edustajille.


title: Jim Morrison

text: James Douglas ”Jim” Morrison () oli yhdysvaltalainen rocklaulaja ja runoilija. Hän tuli tunnetuksi The Doors -yhtyeen laulajana ja keulahahmona.


title: Jim Morrison

text: Nuorena Morrison muutti perheensä mukana usein, kunnes asettui Kaliforniaan opiskelemaan elokuvantekoa. Los Angelesissa hän perusti vuonna 1965 rockyhtye Doorsin, jonka laulusolisti ja yksi lauluntekijöistä hänestä tuli. Yhtye julkaisi useita menestysalbumeja vuosina 1967–1971, ja Morrisonista tuli kuuluisa rocktähti.


title: Jim Morrison

text: Morrison pyrki vastustamaan auktoriteetteja ja järjestystä niin runoudessaan kuin esiintymisissäänkin. Lopulta Morrisonin provokatiiviset lavaesiintymiset johtivat siihen, että hänet tuomittiin rivoista puheista ja itsensä paljastamisesta vankeuteen. Tuomion valitusprosessin aikana Morrison muutti Pariisiin, missä hän kuoli heinäkuussa 1971. Morrisonin kuoleman jälkeen hänen ympärilleen on syntynyt voimakas henkilökultti.


title: Jim Morrison

text: James Douglas Morrison syntyi Melbournessa Floridassa 8. joulukuuta 1943. Isä Steve Morrison oli kotoisin Georgian osavaltiosta ja varttunut Floridassa, ja äiti Clara Clarken suku oli kotoisin Wisconsinista. Jimille syntyi pikkusisko ja pikkuveli.


title: Jim Morrison

text: Isä Steve oli laivastoupseeri, ja perhe muutti toistuvasti osavaltiosta toiseen. Ensimmäiset kolme vuottaan Jim asui äitinsä kanssa Meksikonlahden rannalla Clearwaterissa, kun isä oli Tyynellämerellä lentotukialuksella. Sen jälkeen perhe asui Washingtonissa ja Albuquerquessa New Mexicossa. Kun Jim oli seitsenvuotias, perhe muutti takaisin Washingtoniin, ja kun isä lähetettiin komennukselle Korean sotaan, äiti ja lapset muuttivat Los Angelesin lähelle Claremontiin. Sieltä he muuttivat takaisin Albuquerqeen, missä Jim kävi seitsemättä ja kahdeksatta luokkaa 1955–1957. Jimin yhdeksäs kotikaupunki oli Alameda Kaliforniassa, minne perhe muutti syyskuussa 1957.


title: Jim Morrison

text: Morrisonit muuttivat talvella 1958–1959 Alexandriaan Virginiaan ylemmän keskiluokan asuinalueelle. Jim valmistui siellä high schoolista. Oppilaana hän oli hyvä mutta kapinallinen. Opiskelutoveriensa joukosta hän erottui härskeillä jutuillaan ja auktoriteetteja vastustavalla käyttäytymisellään, mikä teki hänestä myös suositun. Koulussa hänen keskiarvonsa oli kiitettävä, hän sai kunniamainintoja ja hänen älykkyysosamääräkseen mitattiin 149. Hän luki ahkerasti filosofiaa, runoutta, historiaa ja beat-kirjallisuutta. Jim piti päiväkirjaa, johon hän kirjoitti havaintojaan, ajatuksiaan ja muualla näkemiään tekstikatkelmia. Hän kirjoitti vuosi vuodelta enemmän omia runojaan ja näki itsensä romanttisen, kärsivän ja surumielisen runoilijan kuvassa. Osa hänen tuolloin kirjoittamistaan säkeistä päätyi myöhemmin The Doorsin sanoituksiin. Hän kertoi tyttöystävälleen Tandylle haluavansa kirjailijaksi. Kirjoittamisen lisäksi hän myös maalasi öljyväreillä. Hänen suosikkimusiikkiaan olivat musta blues ja spirituaalit. Niin Jimin vanhemmat kuin hänen tyttöystävänsäkin olivat huolissaan Jimin katkeruudesta, pakkomielteistä, karkeasta kielenkäytöstä, likaisuudesta ja uhkaavasta käytöksestä.


title: Jim Morrison

text:
High schoolin viimeisenä vuonna Jimin vanhemmat ilmoittivat hänet floridalaiseen St. Petersburg Junior Collegeen ja päättivät, että hän asuisi Clearwaterissa isovanhempiensa luona. Morrison aloitti Floridassa collegessa 1961. Opiskelunsa ohella hän lausui runoja paikallisessa kahvilassa. Morrison sai ensimmäisenä vuonna yhden A:n (korkein arvosana), kaksi B:tä, yhden C:n ja yhden D:n. Seuraavana syksynä Morrison jatkoi opintojaan Floridan osavaltionyliopistossa. Häiritsevästi käyttäytynyt Morrison ajettiin ulos kampuksensa kimppakämpästä kolmessa kuukaudessa, ja hän muutti asumaan vuokralle asuntovaunuun. Kevätlukukaudella hän osallistui filosofian ja psykologian kursseille, jotka vaikuttivat häneen paljon. Hänen kurssitoverinsa ja opettajansa ovat kertoneet Morrisonin tehneen heihin suuren vaikutuksen ihmisluonteen ymmärryksellään.
Morrison liftasi lukuvuoden loputtua Tallahasseesta Kaliforniaan ystävänsä Bryanin kanssa. Sieltä hänen vanhempansa kuitenkin lennättivät hänet takaisin Floridaan kesälukukaudeksi. Sen aikana Morrison kirjoitti pitkän tutkielman taidemaalari Hieronymus Boschista. Hän opiskeli myös teatteria luodakseen pohjaa tuleville elokuvaopinnoilleen Kaliforniassa. Syyslukukaudella Morrison keskittyi lähinnä hauskanpitoon ja joutui pidätetyksikin. Hänen hyvät arvosanansa tekivät hänen opettajistaan kuitenkin myötämielisiä, eikä pidätys haitannut hänen opintojaan.


title: Jim Morrison

text: Morrison muutti lopulta Kaliforniaan tammikuussa 1964 ja aloitti elokuvaopinnot Kalifornian yliopistossa Los Angelesissa. Hän kiinnostui William Blaken runoudesta ja jatkoi filosofi Friedrich Nietzschen lukemista. Samalla hän alkoi kokeilla LSD:tä ja muita huumeita. Hän seurusteli muiden kirjatoukkien kanssa ja suunnitteli opiskelijatoverinsa Dennis Jacobin kanssa perustavansa William Blaken keksimän ja Aldous Huxleyn käyttämän lauseen pohjalta nimetyn yhtyeen ”The Doors: Open and Closed”. Elokuvaopintojensa alkeiskurssin harjoitustyönään Morrison oli mukana tekemässä elokuvaa, jossa alaston mies ja nainen matkivat rakasteluasentoja. Työn seurauksena opettajat leimasivat Morrisonin häiriköksi ja sijoittivat hänet erityiseen ongelmaopiskelijoiden ryhmään. Morrisonin erikoinen oppilastyö kevätlukukauden 1965 lopussa herätti opettajissa hämmennystä, ja se sai vain välttävän arvosanan (D). Morrison otti hylkäämisen raskaasti, ei käynyt noutamassa tutkintotodistustaan ja erosi koko elokuvakoulusta.


title: Jim Morrison

text: Päätettyään lopettaa opiskelun Morrison harkitsi muuttoa New Yorkiin. Hän jäi kuitenkin Kaliforniaan ja muutti Los Angelesin Venicen kaupunginosaan muiden taiteilijoiden ja hippien joukkoon. Hän ilmoittautui yliopiston kursseille vain välttääkseen armeijan kutsunnat. Venicessa Morrison käytti aikaansa kirjoittamiseen ja LSD:hen. Hän kuvaili kirjoituksissaan sitä, kuinka hän kuuli mielessään rockmusiikkia ja kirjoitti runojaan sopimaan siihen: ”Luulen että musiikki itse asiassa tuli mieleeni ensin, ja sitten kirjoitin sanat sopimaan melodiaan, jonkinlaiseen soundiin. – – monet kerrat kävi niin, että loppujen lopuksi minulla oli vain sanat enkä enää muistanutkaan melodiaa.” Näitä varhaisia, tummasävyisiä sanoituksia olivat muun muassa ”Hello, I Love You”, ”End of the Night”, ”Soul Kitchen” ja ”People Are Strange”, jotka The Doors levytti myöhemmin. Aiemmin tukevahko Morrison laihtui näihin aikoihin 15 kiloa ja kasvatti pitkät hiukset.


title: Jim Morrison

text: Morrison piti opiskelutoverinsa, kosketinsoittaja Ray Manzarekin musiikista ja kävi tämän yhtyeen konserteissa. Kesäkuussa 1965 Morrison oli mukana yhtyeen keikalla kitaristin sijaisena; soittotaidoton Morrison vain seisoi lavalla kitara kädessään, jotta yhtye olisi täysimiehinen ja saisi esiintymispalkkionsa. Kun Morrison ja Manzarek tapasivat sattumalta elokuussa Venicen hiekkarannalla, Morrison lausui toverilleen runojaan. Morrisonin runous teki vaikutuksen Manzarekiin, ja he perustivat The Doors -yhtyeen yhdessä kitaristi Robby Kriegerin ja rumpali John Densmoren kanssa. Yhtyeen nimi oli Morrisonin idea, jonka hän sai William Blaken runosta ja siitä nimensä ottaneesta Aldous Huxleyn teoksesta "Tajunnan ovet" ("The Doors of Perception"). Morrison muutti Manzarekin luokse, ja he alkoivat tehdä lauluja kaksistaan ennen kuin Krieger ja Densmore olivat liittyneet yhtyeeseen. Samoihin aikoihin Morrison tapasi 18-vuotiaan Pamela Coursonin, josta tuli hänen naisystävänsä.


title: Jim Morrison

text: Morrisonista tuli Doorsin laulusolisti, mutta ensimmäisillä keikoilla Manzarek vielä lauloi useimmat kappaleet. Alkuaikoina Morrison ei ottanut kontaktia yleisöönsä, mutta ajan myötä hänen esiintymisensä muuttuivat näyttäviksi, seksuaalissävytteisiksi ja provosoiviksi. Morrison teki lähes kaikki sävellykset, mutta tulot sovittiin jaettavan tasan jäsenten kesken.


title: Jim Morrison

text: Toukokuussa 1966 Morrison määrättiin kutsuntoihin, mutta hänen onnistui vakuuttaa lääkärit sopimattomuudestaan armeijaan. Levy-yhtiö Columbia ei ollut yhtyeestä enää kiinnostunut ja vapautti heidät keväällä sopimuksesta ennen ensimmäistäkään levytystä. Samalla viikolla yhtye sai potkut vakioesiintymispaikastaan, mutta sai pian sen jälkeen paremman sopimuksen Whisky a Go Go -klubille. Yhtye sai Morrisonin viinan- ja huumehuuruisten lavasekoilujen sekä liian äänekkään soittamisen johdosta useasti potkut, mutta omistaja otti sen aina takaisin.


title: Jim Morrison

text: Morrisonin huumeiden käyttö kiihtyi vuoden 1966 aikana. Hänen pieni vuokra-asuntonsa oli kannabissiementen ja ruotien täyttämä, ja hän saattoi käyttää LSD:tä jo päivittäin. Doorsin muut jäsenet käyttivät huumeita paljon kohtuullisemmin ja sen sijaan mietiskelivät tunnetun gurun Maharishin johdolla, mistä Morrison ei ollut kiinnostunut. Eräänä iltana, kun Morrison oli ottanut runsaasti LSD:tä, hän lauloi Whisky-klubilla kappaleeseen ”The End” uudet ja niin suorasukaisen oidipaaliset sanat isäntappamisineen ja äidinnaimisineen, että klubin omistaja heitti Doorsin lopullisesti ulos. Palattuaan New Yorkista esiintymismatkalta syyskuussa 1966 Morrison muutti yhteen Pamela Coursonin kanssa Laurel Canyoniin.


title: Jim Morrison

text: The Doors sai levytyssopimuksen Elektralta ja levytti esikoisalbuminsa, joka julkaistiin tammikuussa 1967. Levyn julkaisun yhteydessä julkaistuun biografiaan Morrison kuvaili itseään:


title: Jim Morrison

text: Morrison suhtautui vakavasti haastatteluihinsa ja antoikin toimittajille paljon kirjoitettavaa syvällisillä selityksillään siitä, mihin Doors pyrki musiikillaan. Hän selvitti ennen jokaista konserttia, keitä kirjoittajia yleisössä oli ja mikä heidän lukijakuntansa oli. Hän valmistautui huolellisesti myös valokuvaussessioihinsa. Parturilleen hän näytti malliksi Aleksanteri Suuren patsaasta otettua valokuvaa.


title: Jim Morrison

text: Vuonna 1967 Morrison alkoi ottaa sanoituksissaan, kuten lauluissa ”The Unknown Soldier” ja ”Five to One”, kantaa yhteiskunnallisiin asioihin. Hän lopetti hallusinogeenien käytön ja ryyppäsi entistä enemmän. Juopuneena Morrisonin lavaesiintymiset olivat epätasaisia: joskus normaalia parempia, joskus kehnompia.


title: Jim Morrison

text: "Vogue" kirjoitti marraskuussa 1967 Morrisonista: ”Jim vetää ihmisiä puoleensa. Hänen laulunsa ovat aavemaisia, täynnä freudilaista symboliikkaa, runollisia mutta eivät söpöjä, tulvillaan viittauksia seksiin, kuolemaan, tuonpuoleiseen... Jim Morrison kirjoittaa kuin hippinä uudelleen syntynyt Edgar Allan Poe”. "The Village Voice", muiden muassa, kutsui nahkaan pukeutuvaa Morrisonia uudeksi merkittäväksi seksisymboliksi.


title: Jim Morrison

text: Vaikka Morrison olikin Doorsin valovoimainen tähti ja managerit ehdottivat hänelle jopa yhtyeen jättämistä, Jim tunsi yhä vahvasti olevansa osa Doorsia. Manzarek kuvaili, kuinka Morrison oli konserteissa kuin transsia tavoitteleva samaani, jonka läpi taustalla soittava bändi antoi sähköiskuja uruilla ja rumpukompeilla.


title: Jim Morrison

text: Vuoden 1968 alussa yhtyetoverit alkoivat huolestua Morrisonin jokapäiväisestä juopottelusta. Jotta kolmas albumi saataisiin tehtyä, Morrisonille hankittiin paimentajaksi roudari Bobby Neuwirth.


title: Jim Morrison

text: Kesällä 1968 Morrison oli jo niin pettynyt rocktähteyteen, että hän suorastaan halveksui yleisöään ja alkoi jopa sylkeä sen päälle. Häntä häiritsi se, että palvovaa yleisöä veti puoleensa hänen seksi-idolin maineensa eikä runouden ja hyvin tehdyn kokeilevan musiikin älykäs ja joustava yhdistelmä. Morrison oli alkanut lihoa, ja hän peitteli vatsaansa pitämällä paitaa housujen päällä. Myös hänen äänensä alkoi kärsiä jatkuvasta ryyppäämisestä, joskin vielä alkuvuodesta 1968 "Village Voicen" lukijat äänestivät hänet vuoden laulajaksi. Kesäkuussa 1968 Morrison kertoi eroavansa Doorsista. Yhtyeen suosio kuitenkin kasvoi koko ajan, eikä Morrison lopulta toteuttanut uhkaustaan.


title: Jim Morrison

text: Doorsin kolmas albumi nousi albumilistan ykköseksi. Albumin sisäkanteen painettiin Morrisonin runo ”The Celebration of the Lizard”, (’Liskon juhla’). Morrison yhdisti matelijat alitajuntaan ja pahuuden voimiin. Hän kutsui itseään Liskokuninkaaksi, mutta sanoi roolin olevan ironinen ja ”kieli poskessa tehty”. Albumin julkaisua seurasi Doorsin ensimmäinen Euroopan-kiertue. Kiertue meni muuten hyvin, mutta Amsterdamissa Morrison ei kyennyt esiintymään sammuttuaan ennen konserttia.


title: Jim Morrison

text: Vuoden 1968 lopulla Morrison alkoi suunnitella julkaisevansa runojaan. Kokoelmat "The Lords" ja "The New Creatures" painatettiin vuonna 1969 sadan kappaleen painoksina. Runot olivat seksuaalisia, groteskeja, synkkiä ja tuskaisia. Simon & Schuster -kustantamo julkaisi Morrisonin "The Lords and The New Creatures" -runokokoelman seuraavan vuoden huhtikuussa.


title: Jim Morrison

text: Keväällä 1969 Morrison esiintyi "Feast of Friends" -dokumenttielokuvan kuvauksissa. Hän oli mukana muissakin elokuvaprojekteissa, joista ei yleensä tullut mitään. Valmistuttuaan "Feast of Friends" sai tylyn vastaanoton kaikkialta; esimerkiksi "Rolling Stone" kutsui sitä venytetyksi amatöörielokuvaksi.


title: Jim Morrison

text: Morrison alkoi usein joutua viranomaisten hampaisiin epäsovinnaisen lavakäyttäytymisensä ja provokaation takia, joka joillain keikoilla johti pienimuotoisiin yleisömellakoihin. Joulukuussa 1968 Morrison solvasi konserttinsa välispiikissä häntä kyynelkaasulla ennen konserttia puoliksi erehdyksessä sumuttanutta poliisia, ja hänet pidätettiin syytettynä säädyttömästä ja moraalittomasta esiintymisestä, rauhan häiritsemisestä ja pidätyksen vastustamisesta.


title: Jim Morrison

text: Viimeinen pisara virkavallalle oli 1. maaliskuuta 1969 Floridan Miamissa pidetty konsertti. Morrison sai neljä päivää konsertin jälkeen syytteen säädyttömästä ja irstaasta käytöksestä, sopimattomasta itsensä paljastamisesta, julkisesta rienaamisesta ja juopumuksesta. Kohu laajeni maanlaajuiseksi, ja syytteiden seurauksena moni suuri kaupunki Yhdysvalloissa kielsi Doorsin esiintymiset ja radioasemat lopettivat yhtyeen soittamisen. Maaliskuun lopulla Morrisonista annettiin pidätysmääräys. Hän ilmoittautui FBI:lle huhtikuun alussa ja pääsi takuita vastaan vapaaksi. Seuraavissa konserteissaan Morrison esiintyi aiempaa siivommin.


title: Jim Morrison

text: Morrisonin suhde Pamela Coursoniin jatkui, vaikkakin riitaisena. Pamela ei pitänyt Morrisonin juopottelusta eikä Morrison Pamelan nalkuttamisesta, hyväksikäyttävistä ystävistä ja rauhottavien aineiden käytöstä. Kummallakin oli ollut suhteen aikana lukuisia seksikumppaneita. Morrison rahoitti Pamelan perustaman vaatekaupan, joka kuitenkin tuotti suurta tappiota.


title: Jim Morrison

text: Morrison palasi Floridaan syyskuussa ja esitti tuomareille olevansa syytön. Morrisonin mukaan hänellä oli ollut kyseisessä konsertissa housujen alla bokserit, eikä mitään näkynyt, kun hän alkoi laskea housujaan. Oikeudenkäynti määrättiin seuraavan vuoden huhtikuuksi. Kohta Morrisonin seurue häiriköi lentokoneessa, ja hänet pidätettiin Phoenixissä. Ilmarosvouslain rikkomisesta Morrisonia uhkasi enimmillään kymmenen vuoden vankeustuomio ja Floridan tapauksesta lisäksi kolmen vuoden vankeus. Syyte Phoenixissä Morrisonia vastaan raukesi seuraavan vuoden huhtikuussa, kun lentoemäntä peruutti todistajanlausuntonsa.


title: Jim Morrison

text: Morrison oli kasvattanut välillä kokoparran. Hän ajoi sen pois ennen "Morrison Hotelin" (1970) julkaisua. Niin albumin musiikkia kuin Morrisonin lauluakin kehuttiin vuolaasti. Hän antoi parran taas kasvaa keväällä 1970.


title: Jim Morrison

text: Keskikesällä 1970 Morrison vihittiin rockkriitikko ja papitar Patricia Kennelyn kanssa uuspakanallisissa häissä. Pian sen jälkeen Morrison lensi viikoksi Pariisiin tiedottajansa Leon Barnardin kanssa.


title: Jim Morrison

text: Floridan-konserttia koskeva oikeudenkäynti alkoi elokuussa 1970. Oikeudenkäynti kesti yli kuukauden. Valamiehistö totesi Morrisonin syylliseksi rivoihin puheisiin ja itsensä paljastamiseen. Kaksi muuta syytettä hylättiin, jopa juopumussyyte, vaikka Morrison itsekin oli myöntänyt olleensa humalassa. Tuomio oli kuusi kuukautta vankeutta ja 60 päivää pakkotyötä vankilassa sekä 500 dollarin sakko. Tuomion täytäntöönpanoa lykättiin valitusprosessin ajaksi, eikä sitä ehditty koskaan panna täytäntöön.


title: Jim Morrison

text: Konsertti New Orleansissa joulukuussa 1970 jäi Morrisonin viimeiseksi esiintymiseksi Doorsin kanssa. Morrison ja Doors jatkoivat kuitenkin vielä levyttämistä. Morrison oli alkanut käyttää alkoholin lisäksi myös kokaiinia. Morrisonia masensivat vuoden loppupuoliskolla tapahtuneet Jimi Hendrixin ja Janis Joplinin kuolemat. Hän oli lihonut jo 80-kiloiseksi, hänellä oli rahiseva yskä, ja hänen äänensä oli huonontunut juomisesta ja ahkerasta tupakanpoltosta.


title: Jim Morrison

text: Marraskuussa Patricia teki abortin hänen ja Jimin yhteisestä sopimuksesta. Talveksi Morrison oli taas palannut Pamelan luo. Hän suunnitteli runoalbumin tekemistä, levytti Doorsin kanssa uutta albumia sekä neuvotteli elokuvissa ja näytelmissä esiintymisestä.


title: Jim Morrison

text: Morrisonia oli ahdistanut Los Angelesissa se, että hän ei siellä saanut itse määrätä omasta elämästään. Hän alkoikin suunnitella Pamelan kanssa muuttoa Pariisiin vähintään puoleksi vuodeksi. Morrison suunnitteli kirjoittavansa Pariisissa paljon ja tiedusteli kirjallisuusagenteiltaan näiden kiinnostusta omaelämäkertaansa. Pamela muutti Pariisiin edeltä ja Morrison maaliskuun 1971 alussa.


title: Jim Morrison

text: Pariisissa Morrison teki kirjoittamisen lisäksi tuntikausien kävelylenkkejä kauniina pitämänsä kaupungin kaduilla. Hän kävi etenkin sen maineikkaissa taidekohteissa kuten Louvren museossa ja Hôtel de Lauzunissa. Morrison ja Pamela ajelivat myös Ranskan viinimaiden halki ja kävivät Marokossa asti. Morrison soitteli yhtyetovereilleen Yhdysvaltoihin ja kertoi musiikin alkaneen taas soineen päässään mutta haluavan vielä levätä jonkin aikaa. Hänellä oli jo ideoita seuraavaa albumia varten. Hän oli ajanut partansa ja laihtunut hiukan, ja hänen tuttunsa sanoivat hänen näyttäneen paremmalta kuin pitkään aikaan.


title: Jim Morrison

text: Viimeisinä elinpäivinään heinäkuun alussa 1971 Morrison oli ystäviensä mukaan ollut hyvin masentunut. Kuolemaansa edeltäneenä perjantaina hän kävi Pamelan ja amerikkalaisen ystävänsä Alanin kanssa päivällisellä ja lähti sen jälkeen yksin katsomaan elokuvaa. Tiedot Morrisonin kuoleman yksityiskohdista perustuivat aluksi kokonaan Pamela Coursonin kertomukseen. Morrison oli hänen mukaansa oksentanut lauantain vastaisena yönä hieman verta ja mennyt kylpyyn. Pamela kertoi löytäneensä Morrisonin kylpyammeesta kuolleena viideltä lauantaiaamuna 3. heinäkuuta. Virallinen kuolinsyy oli sydänhalvaus. Morrisonin Pariisissa tunteneet Alain Ronay ja Agnès Varda kertoivat 1990-luvun alussa, että Morrison ja Pamela olivat ottaneet heroiinia Morrisonin kuolinyönä.


title: Jim Morrison

text: Morrisonille ei tehty ruumiinavausta, ruumista ei ollut nähnyt monikaan, eikä mitään poliisiraporttia ollut tehty. Hämärissä olosuhteissa tapahtuneesta kuolemasta on esitetty erilaisia vaihtoehtoisia huhuja ja salaliittoteorioita koskien kuolinsyytä, -aikaa ja -paikkaa.


title: Jim Morrison

text: Morrison haudattiin kuolemaansa seuraavan viikon keskiviikkona kuuluisalle Père-Lachaisen hautausmaalle Pariisiin. Salassa pidetyissä hautajaisissa oli Pamelan lisäksi neljä surijaa. Morrisonin hauta oli pitkään merkitsemätön. Pére-Lachaisen hautapaikkoja pystyi vain vuokraamaan, ja Morrisonin haudan vuokra-aika oli määrätty kestämään 30 vuotta. Haudan luona vieraili vuosien ajan suuria ihmismääriä, ja se on ollut kävijämääriltään Pariisin suosituimpia nähtävyyksiä. Vuokra-ajan umpeutumisajankohdan lähestyessä 2000-luvun alussa spekuloitiin, että Morrison on kaivettava ylös ja haudattava Yhdysvaltoihin. Haudan vuokrasopimuksen päättymispäivän lähestyessä Père-Lachaisen hallinto kuitenkin ilmoitti, että Jim Morrison saa pysyä haudassaan.


title: Jim Morrison

text: Pamela Courson kuoli heroiiniin 1974 vähän ennen kuin oikeus ehti vahvistaa hänet Morrisonin lailliseksi perijäksi. Näin Morrisonin kuolinpesä siirtyi Pamelan vanhemmille. Myös Morrisonin vanhemmat halusivat osansa, ja vuonna 1979 omaisuuden tasajaosta päästiin sopimukseen.


title: Jim Morrison

text: Doors julkaisi vuonna 1978 albumin "An American Prayer". Se koostuu Morrisonin nauhalle puhumista omista runoistaan, joihin Doors lisäsi säestyksensä jälkikäteen.


title: Jim Morrison

text: Morrisonin muiston ympärille rakentui voimakas henkilökultti. Hänen jälkeensä jättämiä päivä- ja muistikirjojen tekstejä julkaistiin 1980-luvun lopulla. Oliver Stonen elokuva "The Doors" (1991) nosti Morrisonin ja Doorsin musiikin uudelleen näkyvästi julkisuuteen. Manzarek oli kriittinen elokuvaa kohtaan ja piti sen antamaa kuvaa Morrisonista liian vakavana. Densmore ja Krieger pitivät Morrisonia esittäneen Val Kilmerin roolisuoritusta kuitenkin loistavana.


title: Jim Morrison

text: Morrison poimi runsaasti ideoita erilaisista lähteistä ja kulttuurisista konteksteista kuten kirjallisuudesta ja elokuvista. Morrison luki laajasti esimerkiksi antiikin näytelmiä, primitiivisten kulttuurien rituaalikuvauksia, folklorea ja runoutta.


title: Jim Morrison

text: Morrison oli erityisen kiinnostunut shamanismista ja sitä kautta myös ei-eurooppalaisista heimokulttuureista kuten intiaanikulttuureista. Morrisonin kiinnostus shamanismiin näkyi niin Doorsin lavaesiintymisessä, laululyriikassa kuin Morrisonin kirjallisissa teksteissäkin. Morrisonin maailmankuvaan vaikuttivat myös esimerkiksi englantilaiset romantikot sekä ranskalaiset symbolistit ja surrealistit. Friedrich Nietzschen "Tragedian synnyn" käsitykset antiikin Kreikan dionyysisesta tragediasta vaikuttivat Morrisonin musiikilliseen ideologiaan ja lavaperformanssiin. Ranskalainen runoilija Arthur Rimbaud oli yksi Morrisonin suurimmista vaikuttajista. Morrison ihaili Rimbaud’ssa tämän runouden lisäksi sitä, että ranskalainen keskeytti taiteilijanuransa nuorena ja häipyi seikkailemaan maailmalle.


title: Jim Morrison

text: Morrisonin shamanismi-intressiä suuntasi hänen runsas hallusinogeenien käyttönsä. Hän etsi shamanismia ja muuntuneita tajunnantiloja käsittelevästä kirjallisuudesta tiedollisia selityksiä ja tulkintoja kokemuksille, joita hän saavutti LSD:n avulla.


title: Jim Morrison

text: Morrison kuvaili lyriikkansa ja lavaesiintymisensä pohjana olevia ideoitaan lukuisissa haastatteluissa, joita hän antoi vuosina 1968–1970. Hän johti itse omaa promovointiaan ja otti etenkin lehdistön vaikuttamiskanavakseen. Hän käytti usein harkittuja tiivistyksiä Doorsin musiikkikäsityksestä, kuten ”artaudilainen rock” tai ”eroottinen politiikka”.


title: Jim Morrison

text: Kun Doorsin esiintymislavat vaihtuivat suurempiin yhtyeen suosion kasvaessa, Morrison alkoi tehdä lavaesiintymisistään rockteatteria. Hän kertoi, että ”oli välttämätöntä liioitella miltei groteskiuteen asti.” Morrisonin lavaesiintyminen perustui paljolti muutaman toistuvan liikkeen ja eleen käyttämiseen, ja niihin liittyi toisinaan myös spontaaneja akteja ja teksti-improvisaatioita. Morrison paitsi lauloi, myös resitoi lyriikkaansa ja välillä suorastaan huusi. Hän tukeutui laulaessaan voimakkaasti mikrofoniin ja mikrofonitelineeseen, pitäen siitä yleensä kiinni kaksin käsin. Hänen liikkeensä olivat hitaita, ja välillä hän jähmettyi paikalleen tuijottamaan yleisöä tai siirtyi kokonaan lavan sivuun. Toisinaan hän saattoi improvisoida intiaanitansseja tai heittäytyä makaamaan esiintymislavalle. Hänelle oli myös tyypillistä härnätä tai solvata yleisöä.


title: Jim Morrison

text: Morrison julkaisi kaksi omakustanteista runoteosta. Morrisonin taidot runoilijana ovat jakaneet mielipiteitä. Rockpiireissä hänen runojaan ja lyriikkaansa on arvostettu, ja hänen runoteoksensa myyvät edelleen hyvin. Kirjallisuuden tuntijoista kuitenkin vain harvat ovat ottaneet hänet vakavasti runoilijana.


title: Oasis

text: Oasis oli vuosina 1991–2009 toiminut Manchesterissa perustettu brittiläinen rockyhtye. Oasiksen perustivat laulaja Liam Gallagher, kitaristi Paul ”Bonehead” Arthurs, basisti Paul ”Guigsy” McGuigan ja rumpali Tony McCarroll. Pian yhtyeen perustamisen jälkeen Liam Gallagherin veli Noel Gallagher liittyi yhtyeen toiseksi kitaristiksi. Yhtye tuli 1990-luvun puolivälissä tunnetuksi perinteisen brittiläisen rockmusiikin edustajana. Oasiksen musiikillinen tyyli, melodinen ja kitaravoittoinen brittipop, nojasi etenkin alkuvuosina vahvasti Noel Gallagherin säveltämään ja sanoittamaan kappalemateriaaliin.


title: Oasis

text: Vuonna 1993 Oasis solmi levytyssopimuksen itsenäisen Creation Records -levy-yhtiön kanssa, ja yhtye julkaisi esikoisalbuminsa "Definitely Maybe" vuonna 1994. Sekä "Definitely Maybe" että yhtyeen toinen studioalbumi "(What’s the Story) Morning Glory?" olivat kaupallisia menestyksiä ja oman lajityyppinsä merkittävimpiä julkaisuja, ja Oasis teki läpimurtonsa hyvin nopeasti jo ensimmäisten albumiensa ansiosta. Yhtye julkaisi uransa aikana seitsemän studioalbumia, yhden livealbumin sekä viisi kokoelma-albumia. Oasiksen tuotantoa on myyty kansainvälisesti yli 70 miljoonaa kappaletta.


title: Oasis

text: Oasiksen tunnetuimpiin kappaleisiin lukeutuvat muun muassa ”Live Forever”, ”Supersonic”, ”Wonderwall”, ”Don’t Look Back in Anger”, ”Champagne Supernova”, ”Stand by Me”, ”Don’t Go Away” ja ”Stop Crying Your Heart Out”. Yhtyeen julkaisemista kappaleista 23 on noussut Britannian singlelistalla kymmenen parhaan joukkoon, joista kahdeksan on yltänyt myös listaykköseksi. Britannian albumilistan kärkikymmenikössa yhtyeellä on ollut yksitoista albumia, joista ykköspaikalla yhteensä kahdeksan albumia.


title: Oasis

text: Oasis hajosi vuonna 2009, kun kitaristi Noel Gallagher ilmoitti eroavansa yhtyeestä sisäisten riitojen vuoksi. Saman vuoden lokakuussa laulaja Liam Gallagher kertoi yhtyeen lopettaneen toimintansa lopullisesti. Yhtyeellä on hajoamisestaan huolimatta yhä vankka ja kansainvälinen fanikunta.


title: Oasis

text: Oasiksen perustamista edelsi The Rain -yhtye, jonka muodostivat laulaja Chris Hutton, kitaristi Paul Arthurs, basisti Paul McGuigan ja rumpali Tony McCarroll. Paul Arthurs oli tyytymätön Chris Huttonin otteisiin yhtyeen laulajana, joten hän pyysi Liam Gallagheria liittymään The Rainin uudeksi laulajaksi. Gallagherin ehdotuksesta yhtyeen nimeksi tuli Oasis.


title: Oasis

text: Oasiksen ensimmäinen esiintyminen tapahtui 18. elokuuta 1991 Manchesterissa Broadwalk-klubilla. Myös Liamin veli Noel Gallagher saapui seuraamaan yhtyeen esiintymistä. Noelin mielestä Oasis ei kuulostanut esiintyessään kovinkaan vaikuttavalta, mutta hän näki yhtyeessä tilaisuuden päästä soittamaan säveltämiään kappaleita. Noel lähestyi yhtyettä pyytääkseen mahdollisuutta liittyä sen toiseksi kitaristiksi, mutta hän kertoi haluavansa olla yhtyeen pääasiallinen lauluntekijä ja musiikillinen johtohahmo. Tämä sopi Oasiksen muille jäsenille, joiden säveltäminen oli alkeellisemmassa vaiheessa kuin Gallagherin. Yhtyeen musiikki alkoi Gallagherin liittymisen myötä hahmottua, ja uudella kokoonpanolla Oasis esiintyi ensimmäisen kerran jo vuoden 1991 lokakuussa.


title: Oasis

text: Vuoden 1992 aikana ahkeran esiintymisen ja harjoittelun jälkeen yhtye äänitti kahdeksan kappaletta sisältäneen demon "Live Demonstration", joka julkaistiin omakustanteena vuoden 1993 kesäkuussa. Creation Records -levy-yhtiön perustaja Alan McGee oli sattumalta nähnyt Oasiksen esiintymisen Glasgow’ssa, Skotlannissa. Näkemästään vaikuttunut McGee solmi yhtyeen kanssa levytyssopimuksen. Koska Oasiksella oli vaikeuksia tehdä levytyssopimus yhdysvaltalaisen levy-yhtiön kanssa amerikkalaisia markkinoita varten, yhtye päätyi kirjoittamaan kansainvälisen levytyssopimuksen Sonyn kanssa.


title: Oasis

text: Sopimuksen jälkeen Creation Records julkaisi rajoitettuna painoksena demon kappaleesta ”Columbia”. Vuoden 1994 huhtikuussa Oasis julkaisi ensimmäisen singlensä ”Supersonic”, joka nousi Britannian singlelistalla sijalle 31. Toisen singlensä ”Shakermakerin” yhtye julkaisi kesäkuussa, ja se nousi Britanniassa 11. listasijalle. ”Shakermakerin” melodia oli peräisin The New Seekers -yhtyeen kappaleesta ”I’d Like to Teach the World to Sing (In Perfect Harmony)”, minkä seurauksena The Coca-Cola Company, jonka mainoksessa alkuperäinen kappale oli esiintynyt, haastoi Oasiksen oikeuteen plagioinnista. Yhtye joutui oikeuden päätöksestä maksamaan 500 000 Yhdysvaltain dollaria korvauksia. Elokuussa julkaistu kolmas single ”Live Forever” oli yhtyeen ensimmäinen kymmenen parhaan joukkoon Britanniassa yltänyt single.


title: Oasis

text: 29. elokuuta 1994 Oasis julkaisi esikoisalbuminsa "Definitely Maybe", jonka äänittäminen oli aloitettu jo vuoden 1993 joulukuussa. Aiemman singlemenestyksen siivittämänä "Definitely Maybe" nousi Britannian albumilistan ykköseksi, ja siitä tuli siihen mennessä nopeiten myyty esikoisalbumi Yhdistyneen kuningaskunnan historiassa. Albumin neljäntenä singlenä julkaistiin lokakuussa listan seitsemänneksi noussut ”Cigarettes & Alcohol”, ja vuoden 1995 toukokuussa ”Rock ’n’ Roll Star” julkaistiin singlenä yksinomaan Yhdysvalloissa.


title: Oasis

text: "Definitely Mayben" julkaisemisen jälkeen Oasis jatkoi ahkeraa esiintymistahtiaan markkinoidakseen albumia. Joulukuussa yhtye julkaisi singlenä uuden kappaleen ”Whatever”, joka nousi Britannian singlelistan kolmanneksi. Kappaleen vuoksi Oasis joutui kuitenkin syytteeseen ja myös maksamaan korvauksia tekijänoikeusrikkomuksesta, ja myöhemmin kappaleen toiseksi säveltäjäksi on mainittu Noel Gallagherin ohella Neil Innes, jonka kappaleesta ”How Sweet to Be an Idiot” kappaleessa käytetty melodia oli peräisin.


title: Oasis

text: Nopea nousu kuuluisuuteen ja sen mukanaan tuoma elämäntapa verotti yhtyettä, ja Gallagherin veljekset riitelivät alituiseen. Tämä kulminoitui vuoden 1994 syyskuussa yhtyeen esiintyessä Los Angelesissa, jolloin Liam käyttäytyi hyökkäävästi yhdysvaltalaista yleisöä kohtaan ja löi Noelia tamburiinilla. Tapahtuneen jälkeen Noel lensi yksin San Franciscoon ja ilmoitti eroavansa yhtyeestä. Noel taivuteltiin jatkamaan, ja veljesten sovittua erimielisyytensä Oasis jatkoi kiertuettaan.


title: Oasis

text: Vuoden 1995 maaliskuussa Oasis äänitti kappaleen ”Some Might Say” tulevalle albumilleen "(What’s the Story) Morning Glory?", ja kappale julkaistiin singlenä huhtikuussa. Se nousi yhtyeen uran ensimmäiseksi listaykköseksi Britanniassa, mutta jäi myös rumpali Tony McCarrollin viimeiseksi levytykseksi yhtyeessä. McCarrollin mukaan hänet ”erotettiin yhtyeestä tylysti, koska hän oli ajautunut erimielisyyksiin Gallagherin veljesten kanssa.” Noel Gallagher on kuitenkin kieltänyt tämän, sillä hänen mukaansa ”McCarroll ei olisi pystynyt soittamaan tulevan albumin kappaleita vaaditulla tavalla.” Yhtyeen uudeksi rumpaliksi tuli Alan White, joka esiintyi ensimmäisen kerran Oasiksen kanssa "Top of the Pops" -televisio-ohjelmassa. Huhtikuussa yhtye taltioi konserttivideonsa "Live by the Sea", ja toukokuussa uusi kokoonpano jatkoi tulevan albuminsa äänittämistä.


title: Oasis

text: Singlen ”Roll with It” julkaisun aikaan brittiläinen lehdistö alkoi julkaista palstoillaan lukuisia Oasiksen ja toisen brittipop-yhtyeen Blurin välisiä riitoja. Blur julkaisi singlensä ”Country House” samana päivänä Oasiksen ”Roll with Itin” kanssa, ja lehdistön myötävaikutuksella yhtyeet ajatuivat lehtien palstoilla vastakkainasetteluun, jota kutsuttiin ”brittipopin taisteluksi” (). Blurin ”Country House” nousi Britannian listaykköseksi ja myi enemmän kuin listan toiseksi noussut ”Roll with It”, mitä Oasiksen taustavaikuttajat perustelivat muun muassa sillä, että ”Country House” oli hinnaltaan kaksi puntaa Oasiksen singleä edullisempi, ja että Blur julkaisi singlestään kaksi eri painosta. Yhtyeiden välinen vihanpito kasvoi lopulta siihen, että Noel Gallagher sanoi syyskuussa "The Observerin" haastattelussa toivovansa Blurin laulajan Damon Albarnin ja basistin Alex Jamesin ”sairastuvan AIDSiin ja kuolevan.” Myöhemmin Gallagher kuitenkin lähetti henkilökohtaisesti kirjoittamansa anteeksipyynnön Albarnille ja Jamesille, ja se julkaistiin myös useassa brittiläisessä aikakauslehdessä.


title: Oasis

text: Basisti Paul McGuigan erosi yhtyeestä hetkellisesti vuoden 1995 syyskuussa rasituksen vuoksi. Hänet korvasi Scott McLeod, joka esiintyi yhtyeen uutena basistina "(What’s the Story) Morning Gloryn" julkaisua edeltäneissä konserteissa ja oli mukana myös uuden ”Wonderwall”-kappaleen musiikkivideolla, kunnes hän ilmoitti yllättäen eroavansa yhtyeestä kesken kiertueen Yhdysvalloissa. McLeod otti pian tämän jälkeen yhteyttä Noel Gallagheriin ja kertoi tuntevansa, että oli tehnyt väärän päätöksen erotessaan yhtyeestä. Gallagher oli McLeodin kanssa samaa mieltä, mutta ei enää suostunut hyväksymään hänen paluutaan Oasikseen. Sen sijaan McGuigan taivuteltiin palaamaan, jotta kiertuetta voitaisiin jatkaa suunnitellusti.


title: Oasis

text: Oasiksen toinen albumi "(What’s the Story) Morning Glory?" julkaistiin lokakuussa 1995. ”Some Might Say” ja ”Roll with It” -singlelohkaisujen menestyksen ansiosta albumista tuli välittömästi kansainvälinen myyntimenestys. Sitä myytiin pelkästään Britanniassa sen julkaisuviikon aikana yli 347 000 kappaletta, ja se oli Britanniassa listaykkösenä yhteensä kymmenen viikon ajan ja pysyi listan kolmen parhaan joukossa yhteensä seitsemän kuukautta. Myös albumin kaksi seuraavaa singleä, lokakuun lopussa julkaistu ”Wonderwall” ja vuoden 1996 helmikuussa julkaistu Noel Gallagherin laulama ”Don’t Look Back in Anger” nousivat hiteiksi.


title: Oasis

text: Yhtyeen esiintymiset nousivat albumin myötä kansainvälisesti suuriksi konserttitapahtumiksi, ja albumia seurannut maailmankiertue huipentui vuoden 1996 elokuussa Knebworth Parkissa kahden suuren konsertin merkeissä, joihin myytiin yhteensä ennätykselliset 675 000 lippua. Konsertit oli Britannian historian suurin ulkoilmakonsertti, ja tilastollisesti joka kahdeskymmenes asukas Britanniassa pyrki hankkimaan lipun yhteen konserteista. Knebworthin konserttien jälkeen Oasis esiintyi Music Televisionin suositussa "MTV Unplugged" -ohjelmassa, jossa yhtyeet ja artistit esiintyivät akustisesti. Yhtye harjoitteli esiintymistään varten kolmen päivän ajan, mutta Liam lauloi joka päivä vähemmän kuin edellisenä ja poistui sitten harjoituspaikalta vedoten kipeään kurkkuun. Huhujen mukaan Liam olisi kiertänyt paikallisia baareja kaikkien kolmen päivän ajan. Lopulta Liam ilmoitti, ettei saapuisi esiintymään lainkaan. Noel selitti paikalla olleelle yleisölle, ettei Liam pystynyt laulamaan, mutta hän laulaisi sen sijaan itse. Esiintymisen alussa yhtye havaitsi Liamin saapuneen juopuneena yleisön sekaan. Hänen motiivinsa oli mahdollisesti se, ettei hän pitänyt yhtyeen akustisista esiintymisistä. Vastoinkäymisestä huolimatta esitys oli menestys.


title: Oasis

text: Elokuussa neljä päivää "MTV Unplugged" -esiintymisen jälkeen juuri ennen lähtöä Yhdysvaltain kiertueelle Liam ilmoitti, että ei lähtisi yhtyeen mukaan. Noel päätti, että muu yhtye ei jäisi odottamaan häntä, ja Oasis aloitti kiertueensa Yhdysvalloissa laulajanaan jälleen Noel. Liam saapui mukaan kiertueelle viikkoa myöhemmin esiintyäkseen yhtyeen kanssa vuoden 1996 MTV Video Music Awards -tilaisuuteen syyskuussa. Yhtye esitti tapahtumassa kappaleensa ”Champagne Supernova”, jonka kitarasoolon aikana Liam käyttäytyi provosoivasti Noelia kohtaan ja kaatoi lavalle olutta ennen poistumistaan takahuoneeseen. Syksyllä yhtye julkaisi uuden videotallenteen "...There and Then", joka sisälsi kiertueen aikana konserteissa taltioitua materiaalia.


title: Oasis

text: Kiertue jatkui, mutta pian Noel sai tarpeekseen veljensä käytöksestä. Noel oli kyllästynyt yhtyeen jäsenten itseriittoisuuteen, mukaan lukien omaan käyttäytymiseensä, ja päätti pakata tavaransa palatakseen Englantiin. Yhdysvaltojen kiertue jäi kesken myös muun yhtyeen palatessa Englantiin, ja lehdistössä huhu yhtyeen hajoamisesta alkoi velloa yhä vahvempana.


title: Oasis

text: Sovittuaan erimielisyytensä Oasis vietti vuoden 1996 lopun ja seuraavan vuoden alun Lontoon legendaarisella Abbey Road -studiolla äänittäen kolmatta studioalbumiaan "Be Here Now". Albumin ensimmäinen single, vuoden 1997 heinäkuussa julkaistu ”D’You Know What I Mean?” nousi Britanniassa singlelistan kärkipaikalle ja ylitti platinalevymyynnin jo ennen julkaisuaan, ja se kasvatti yleisön ja kriitikoiden keskuudessa tulevaan albumiin kohdistuneita odotuksia entisestään. Lopulta yhdeksi koko vuosikymmenen odotetuimmista albumeista muodostunut "Be Here Now" julkaistiin elokuussa. Albumia myytiin jo sen julkaisupäivän aikana yli 350 000 kappaletta, ja siitä tuli Britannian levynmyynnin historian nopeiten myynyt albumi. Yhdysvalloissa albumi oli Billboard 200 -listan toinen, mutta sen ensimmäisen viikon 152 000 kappaleen myyntimäärä koettiin pettymykseksi. Oasiksen kahden ensimmäisen studioalbumin menestyksen vanavedessä myös "Be Here Now" sai julkaisunsa aikaan positiivisen vastaanoton. Suurimman albumia ympäröineen huuman laskeuduttua se sai kuitenkin osakseen kritiikkiä, ja sitä pidettiin yleisesti pettymyksenä. Albumia kritisoitiin muun muassa yliampuvasta ja korostetusta tuotannosta ja tarkoituksellisesta pophakuisuudesta, ja moni katsoi Oasiksen kaatuneen omaan suurieleisyyteensä.


title: Oasis

text: Yhtye oli albuminsa tiimoilta pitänyt suuren ja kalliin kiertueen, jonka kohokohtana pidetään Manchesterin G-Mexissa pidettyä kahden päivän konserttirupeamaa joulukuussa 1997. Yhtye keikkaili vuoden 1998 maaliskuuhun saakka, jolloin se tietoisesti poistui joksikin aikaa parrasvaloista ja median huomiosta.


title: Oasis

text: Vuoden 1998 marraskuussa Oasis julkaisi aiempien singlejulkaisujensa b-puolista koostuneen kokoelma-albumin "The Masterplan". Albumi myi platinaa Britanniassa, jossa se nousi myös albumilistan toiselle sijalle.


title: Oasis

text: Oasis aloitti neljännen studioalbuminsa "Standing on the Shoulder of Giants" työstämisen vuonna 1999. Rytmikitaristi Paul Arthurs erosi yhtyeestä yllättäen kesken albumin äänittämisen, koska halusi viettää enemmän aikaa perheensä kanssa, ja hän oli myös ajautunut erimielisyyksiin Noel Gallagherin kanssa äänitysten aikana. Pian Arthursin eron jälkeen myös basisti Paul McGuigan jätti yhtyeen. Huhut yhtyeen lopullisesta hajoamisesta alkoivat velloa voimakkaana, mutta Gallagherin veljekset ilmoittivat järjestämässään tiedotustilaisuudessa yhtyeen jatkavan uraansa takaiskuista huolimatta. Kolmihenkinen Oasis jatkoi kaikesta huolimatta "Standing on the Shoulder of Giantsin" äänittämistä, ja Noel Gallagher äänitti albumia varten Arthursin rytmikitara- ja McGuiganin basso-osuudet suurimmaksi osaksi uudelleen.


title: Oasis

text: Albumin äänittämisen jälkeen Arthursin ja McGuiganin korvaajiksi liittyivät kitaristi Colin ”Gem” Archer. Uuden kitaristin löytäminen oli käynyt varsin vaivattomasti, mutta basistin löytämiseksi yhtye joutui tekemään enemmän työtä. Oasis ehti esimerkiksi jo harjoitella basisti David Pottsin kanssa, kunnes hän päätti kieltäytyä paikasta. Lopulta uudeksi basistiksi valittiin Andy Bell. Bell ei kuitenkaan ollut koskaan ennen soittanut bassoa, joten Noel Gallagherin oli opetettava tälle koko yhtyeen aiempi tuotanto uuden albumin kappalemateriaalin ohella, sillä Oasiksen oli määrä aloittaa uusi kiertue vuoden 1999 joulukuussa Yhdysvalloista.


title: Oasis

text: Levy-yhtiö Creation Records lakkautti toimintansa vuonna 1999. Tämän seurauksena Oasis perusti oman levy-yhtiönsä Big Brother Recordings, joka vastasi yhtyeen tuotannon julkaisemisesta ja levittämisestä Britanniassa ja Irlannissa. Big Brother Recordingsin perustamisen myötä Oasis julkaisi neljännen studioalbuminsa "Standing on the Shoulder of Giants" vuoden 2000 helmikuussa. Albumi menestyi julkaisuviikollaan kaupallisesti hyvin ja ylsi Britanniassa listaykköseksi, ja sen singlejulkaisut ”Go Let It Out”, ”Who Feels Love?” ja ”Sunday Morning Call” nousivat kaikki Britanniassa singlelistan viiden parhaan joukkoon. Albumi sai kuitenkin keskinkertaisen vastaanoton ja se alitti yhtyeen kolmen aiemman studioalbumin myyntilukemat, minkä vuoksi sitä pidettiin kaupallisena epäonnistumisena.


title: Oasis

text: "Standing on the Shoulder of Giantsia" seuranneella maailmankiertueella Oasista varjostivat jälleen yhtyeen jäsenten, erityisesti Gallagherin veljesten, väliset erimielisyydet, minkä vuoksi Noel Gallagher jättäytyi pois kiertueelta lähes kokonaan esiintyen yhtyeen kanssa vain Britannian ja Irlannin konserteissa. Kiertueen aikana esiintyi kahdessa loppuunmyydyssä konsertissa Lontoon Wembley Stadiumilla, ja ensimmäisestä konsertista taltioitiin livealbumi "Familiar to Millions" ja samanniminen konserttivideojulkaisu, jotka julkaistiin vuoden 2000 marraskuussa. Britanniassa "Familiar to Millions" nousi albumilistan viidenneksi ja myi platinaa, mutta se sai osakseen sekä positiivisia että negatiivisia arvosteluita sekä yleisöltä että kriitikoilta.


title: Oasis

text: Vuoden 2001 aikana Oasis äänitti maailmankiertueensa ohella tulevaa, viidettä studioalbumiaan "Heathen Chemistry". Albumi julkaistiin vuoden 2002 heinäkuussa ja se nousi Britanniassa listaykköseksi, mutta sen vastaanotto oli "Standing on the Shoulder of Giantsin" tapaisesti hyvin keskinkertainen. Albumin singleinä julkaistiin kappaleet ”The Hindu Times”, ”Stop Crying Your Heart Out”, ”Little by Little / She is Love” ja ”Songbird”, joka oli ensimmäinen Liam Gallagherin kirjoittama Oasis-single. Jokainen single nousi brittilistalla viiden parhaan joukkoon, ja ”The Hindu Times” ylsi singlelistan kärkipaikalle.


title: Oasis

text: Myös "Heathen Chemistrya" seurasi uusi ja mittava maailmankiertue, joka oli jälleen erilaisten välikohtausten sävyttämä. Noel Gallagher ja kiertueella kosketinsoittajana ollut Jay Darlington joutuivat vuoden 2002 kesällä kiertueen alussa auto-onnettomuuteen Indianapoliksessa, minkä vuoksi yhtye joutui peruuttamaan konserttejaan Yhdysvalloissa. Joulukuussa Liam Gallagher ja Alan White sekä kolme yhtyeen kiertuehenkilöstön jäsentä ajautuivat yökerhossa sattuneeseen tappeluun Münchenissä, ja heidät pidätettiin. Liam oli käyttänyt illan aikana kokaiinia ja menetti tappelussa kaksi etuhammastaan, ja Alan White kärsi välikohtauksessa lievän päävamman saatuaan osuman tuhkakupista. Kiertue päättyi lopulta vuoden 2003 maaliskuussa, ja Liam Gallagher kertoi yhtyeen aloittavan tulevan studioalbuminsa äänittämisen myöhemmin joulukuussa.


title: Oasis

text: Vuoden 2004 alussa yhtyeessä vuodesta 1995 lähtien soittanut rumpali Alan White erosi yhtyeestä. Oasiksen uudeksi rumpaliksi pestattiin Gallagherin veljesten suuresti ihaileman The Beatles -yhtyeen rumpali Ringo Starrin poika Zak Starkey, joka oli ansioitunut muun muassa The Who -yhtyeen rumpalina. Pian Starkeyn yhtyeeseen liittymisen jälkeen Oasis konsertoi pääesiintyjänä Glastonbury Festivalilla toisen kerran urallaan.


title: Oasis

text: Vuoden 2004 lokakuusta joulukuuhun Oasis vietti aikansa Los Angelesissa tuottaja Dave Sardyn kanssa äänittäen uransa kuudennen studioalbumin "Don’t Believe The Truth", joka julkaistiin vuoden 2005 toukokuussa. Kriitikoiden keskuudessa se sai positiivisen vastaanoton, ja monet pitivät albumia myös "Standing on the Shoulder of Giantsia" ja "Heathen Chemistrya" parempana tuotoksena, ja sitä pidettiin yhtyeen vahvimpana studioalbumina kymmeneen vuoteen. "Don’t Believe The Truth" nousi listaykköseksi Britanniassa, ja Yhdysvalloissa se nousi albumilistan 12. sijalle. Albumilta julkaistiin kolme singleä: listaykköseksi Britanniassa nousseet ”Lyla” ja ”The Importance of Being Idle” sekä listan toiseksi yltänyt ”Let There Be Love”.


title: Oasis

text: Toukokuussa 2005 Oasis aloitti albumin tiimoilta suuren Don't Believe the Truth Tour -maailmankiertueen, joka päättyi vuoden 2006 maaliskuussa. Kiertue oli Oasiksen mittavin sitten "Definitely Maybea" seuranneen konserttirupeaman, sillä yhtye esiintyi kiertueen aikana 26 eri maassa 113 konsertissa yhteensä yli 3,2 miljoonalle hengelle. Kiertueen aikana yhtyettä seurannut kameraryhmä taltioi dokumenttielokuvan "Lord Don’t Slow Me Down", ja lisäksi yhtyeen konsertti Manchesterissa taltioitiin uudeksi DVD-julkaisuksi.


title: Oasis

text: Vuonna 2006 yhtyeen levytyssopimus Sony Musicin kanssa päättyi, eikä yhtye aikonut enää jatkaa sitä. Sony päätti julkaista uuden kokoelma-albumin vastoin Noel Gallagherin suunnitelmia, mutta hän kuitenkin valitsi suurimman osan marraskuussa 2006 julkaistun "Stop the Clocks" -kokoelman kappaleista. Albumin nimi viittaa Noelin 1990-luvun lopulla kirjoittamaan samannimiseen kappaleeseen, jota hän ajoittain haastatteluissa oli siteerannut yhdeksi parhaimmista sävellyksistään. Kappaletta ei olla kuultu vielä millään albumilla, koska Noelin mukaan mieleistä versiota ei olla saatu aikaiseksi. Vuoden 2008 toukokuussa kappaleen demoversio sekä demokappaleet ”I Wanna live in A Dream (In My Record Machine)” ja ”They Got Nothing On Me, They Got Nothing On You” vuosivat internetiin. Samalla myös demot kappaleista ”Eyeball Tickler”, ”Turn Up the Sun”, ”Love Like A Bomb”, ”The Meaning Of Soul”, ”A Bell Will Ring” ja Liamin laulama versio kappaleesta ”Lord Don't Slow Me Down” vuosivat internetin kautta levitykseen. Yhtye julkaisi verkkosivustollaan tiedon, jossa se ilmoitti kappaleiden olevan vanhoja demoja, jotka oli nauhoitettu jo "Don’t Believe The Truth" -albumia levytettäessä.


title: Oasis

text: Vuonna 2007 Brit Awards -palkintogaalassa 14. helmikuuta yhtyeelle annettiin "Outstanding Contribution to Music" -palkinto elämäntyöstä. Yhtye esiintyi tilaisuuden päätteeksi.


title: Oasis

text: Heinäkuussa 2007 yhtye aloitti seitsemännen studioalbuminsa äänitykset Abbey Road -studioilla Lontoossa. Äänityksiä jatkettiin syyskuuhun asti, jolloin yhtye jäi kahden kuukauden tauolle Noel Gallagherin pojan syntymisen johdosta. Marraskuussa yhtye palasi studioon. Albumi saatii viimeistellyksi maaliskuussa 2008. Kaksi kuukautta myöhemmin rumpali Zak Starkey erosi yhtyeestä; huhujen mukaan hän oli riitautunut äänityssessioiden aikana yhtyeen johtohahmon Noel Gallagherin kanssa. Starkeyn tilalle palkattiin Chris Sharrock, joka oli työskennellyt aikaisemmin muun muassa Robbie Williamsin rumpalina.


title: Oasis

text: Kesäkuussa 2008 yhtye solmi Sony BMG:n kanssa uuden kolme studioalbumia sisältäneen sopimuksen, samalla paljastettiin tulevan albumin nimeksi "Dig Out Your Soul". Elokuussa 2008 yhtye aloitti maailmankiertueensa Seattlesta Yhdysvalloista, mutta syyskuun alussa kiertue jouduttiin keskeyttämään, kun kesken Toronton konserttia 47-vuotias mies hyökkäsi lavalle ja tönäisi kitaristi Noel Gallagheria joka lensi suoraan monitoreidensa päälle ja mursi kolme kylkiluutansa, tästä syystä New Yorkin konsertti jouduttiin perumaan kokonaan ja neljä muuta siirtämään toiseen ajankohtaan. Syyskuun lopulla tulevalta albumilta julkaistiin ensimmäinen single "The Shock of the Lightning" joka nousi suoraan brittilistan sijalle kolme. Viimein 6. lokakuuta 2008 julkaistiin uusi albumi "Dig Out Your Soul", seuraavana päivänä yhtye nousi lavalle Liverpoolissa ja jatkoi maailmankiertuettaan.


title: Oasis

text: Vuoden 2009 helmikuussa Oasis palkittiin vuoden 2008 parhaan brittiläisen yhtyeen palkinnolla NME Awards -palkintogaalassa. Noel Gallagher palkittiin myös parhaan musiikkiaiheisen blogin palkinnolla kirjoittamastaan ”Tales from the Middle of Nowhere” -blogista, jota hän oli kirjoittanut toipuessaan kylkiluidensa murtumisesta.


title: Oasis

text: Noelin toipumisen jälkeen Gallagherin veljesten välille syntyi jälleen uusia jännitteitä. Vuoden 2009 elokuussa Oasiksen oli määrä esiintyä Pariisin Rock en Seine -festivaaleilla, mutta yhtyeen konsertti peruttiin veljesten riitautumisen vuoksi vain minuutteja ennen sen määrättyä alkua. Liamin uutisoitiin hajottaneen takahuoneessa Noelin kitaran, mikä oli johtanut konsertin peruuntumiseen. Oasis perui myös toisen festivaaliesiintymisensä Ranskassa, ja yhtyeen managerit ilmoittivat Oasiksen hajonneen. Kaksi tuntia Rock en Seine -konsertin peruuntumisen jälkeen Noel Gallagher julkaisi yhtyeen verkkosivustolla lausunnon, jossa hän kertoi ”eroavansa Oasiksesta, koska ei voinut työskennellä Liamin kanssa enää päivääkään”. Vuoden 2009 lokakuussa Liam Gallagher vahvisti yhtyeen lopettaneen toimintansa lopullisesti.


title: Oasis

text: Oasiksen hajoamisen jälkeen Liam Gallagher, Gem Archer, Andy Bell ja Chris Sharrock perustivat yhdessä Beady Eye -yhtyeen, joka kuitenkin lopetti toimintansa kahden studioalbumin julkaisemisen jälkeen vuonna 2014. Noel Gallagher perusti vuonna 2011 uuden yhtyeensä Noel Gallagher’s High Flying Birds.


title: Oasis

text: Vuoden 2010 helmikuussa "(What’s the Story) Morning Glory?" palkittiin merkittävimpänä brittiläisenä albumina viimeisen 30 vuoden ajalta BRIT Awards -palkintogaalassa. Liam Gallagher saapui tapahtumaan vastaanottamaan palkinnon, ja välitti puheessaan kiitoksensa Paul Arthursille, Paul McGuiganille ja Alan Whitelle, mutta ei huomioinut puheessaan veljeään Noelia. Puheensa päätteeksi Gallagher heitti mikrofoninsa ja vastaanottamansa palkinnon yleisön sekaan. Maaliskuussa hän puolusti tekoaan sanoen, että hän on ”lopen kyllästynyt siihen, että Oasis henkilöidään jatkuvasti häneen ja Noeliin”, ja hän halusi huomioida muun albumilla vaikuttaneen kokoonpanon ja yhtyeen fanit heittäessään palkinnon yleisölle.


title: Oasis

text: Kesäkuussa Oasiksen uran 27 singleä julkaistiin kokoelma-albumina "Time Flies... 1994–2009". Albumi myi platinaa Britanniassa, jossa se oli myös albumilistan ykkönen.


title: Oasis

text: Vuonna 2014 Noel Gallagher tiedotti Oasiksen verkkosivustolla, että yhtyeen kolmesta ensimmäisestä studioalbumista julkaistaisiin uudelleenmasteroidut painokset. Vuoden 2016 lokakuussa ensi-iltansa sai dokumenttielokuva "", joka käsittelee yhtyeen uraa varhaisista vaiheista vuoden 1996 Knebworth-konsertteihin ja jossa oli haastateltavana yhtyeen jäseniä, läheisiä ja taustavaikuttajia.Kiertuemuusikot


title: Stone (yhtye)

text: Stone on keravalainen yhtye, joka kuului suomalaisen thrash metalin uranuurtajiin 1980- ja 1990-lukujen taitteessa. Kun yhtyeen alkuaikojen perinteisempi heavy metal vaihtui nopeammaksi thrash metaliksi, yhtye alkoi herättää yleisön mielenkiinnon. Vaikka Suomessa oli muita Stonen kanssa aikalaisia yhtyeitä, jotka soittivat thrash metalia, Stone erottui joukosta poikkeuksellisen ammattimaiselta kuulostavan tuotantonsa ansiosta. Yhtyeen musiikissa voi kuulla vaikutteita yhdysvaltalaisilta thrash metal -yhtyeiltä kuten Metallicalta ja Testamentilta.


title: Stone (yhtye)

text: Yhtye sai alkunsa vuonna 1985, kun Jiri Jalkanen (kitara) ja Pekka Kasari (rummut) liittyivät Janne Joutsenniemen (basso ja laulu) ja Roope Latvalan (kitara) Cross of Iron -yhtyeeseen. Koska yhtyeen jäsenet eivät kaikki olleet täysikäisiä, Stone aloitti pikaisesti ahkeran keikkailun nuorisotaloilla ja kaikille ikäryhmille tarkoitetuilla esiintymispaikoilla. Eräs mainittava alkuaikojen esiintyminen oli vuonna 1987 tavaratalo Sokoksen avajaisissa, kuten myös vuoden 1986 keikka Järvenpää-talolla.


title: Stone (yhtye)

text: Vuonna 1987 "Rumba"-lehti julkaisi yhtyeestä poikkeuksellisen ison artikkelin ja haastattelun, mikä oli sen ajan populaarimusiikin ilmapiirissä varsin huomioitavaa, yhtyeellä kun ei ollut kyseisenä ajankohtana edes levysopimusta. Stone äänitti myös muutaman Mikko Karmilan tuottaman demon 1987, ja näiden sekä kasvavan julkisuudensa avulla yhtye onnistui herättämään levy-yhtiö Megamanian kiinnostuksen.


title: Stone (yhtye)

text: Marraskuussa 1987 julkaistiin ensimmäinen single ”Real Delusion”, josta myös tehtiin musiikkivideo, ja vuonna 1988 pitkäsoitto "Stone", jota monesti kutsutaan Suomen parhaaksi heavy-esikoisalbumiksi, ja joka on saanutkin klassikkoaseman nykyisissä metallipiireissä. Varsinainen läpimurto kuitenkin tapahtui vuonna 1989, kun toinen albumi "No Anaesthesia!" julkaistiin. Levyltä singlenä julkaistu ”Back to the Stone Age” nousi Suomen singlelistan kärkisijalle. "No Anaesthesian" kappaleet olivat teknisesti monimutkaisempia ja sovituksellisesti progressiivisempia verrattuna edelliseen albumin materiaaliin.


title: Stone (yhtye)

text: Julkaisua seuranneella kiertueella Jiri Jalkanen erotettiin vuonna 1990 yhtyeen esiinnyttyä 15. maaliskuuta Tavastialla. Syiksi ilmoitettiin, että Jalkanen ei halunnut säveltää, harjoitella eikä oppia uusia kappaleita. Tilalle tuli Airdashista tuttu Markku ”Nirri” Niiranen. Uuden kitaristin arveltiin tuovan uutta energisyyttä Stonelle, mutta tämän suhteen odotukset jäivät osin täyttymättä. Yhtye ei kyseisenä ajankohtana kyennyt keskittymään Niirasen vastaanottamiseen, sillä yhtyettä painoi juuri harjoittelutilansa tulipalossa surmansa saanut yhteinen ystävä Jallu Mantila.


title: Stone (yhtye)

text: "No Anaesthesiaakin" teknisempi ja monimutkaisempi "Colours" julkaistiin vuonna 1990 omistettuna edesmenneelle Mantilalle. Levy oli muita levyjä huomattavasti tummempi ja vakavampi johtuen osittain kitaristin vaihtumisesta ja jatkuvien esiintymisien aiheuttamasta väsymyksestä. Levyn studioäänitykset tehtiin esiintymisien välillä. Levy ei ilmestyessään saanut yhtä hyviä arvosteluja kuin edeltäjänsä johtuen "No Anaesthesia!" -levyn asettamista korkeista ennakko-odotuksista. Vuosien saatteessa julkaisu on arvioitu uudelleen, ja sitä pidetään nykyään Stonen kehityksen kannalta merkittävänä levynä. Levyn ilmestymisen aikoihin death metal oli saapunut Suomeen, ja Stonen soittama thrash metal kuulosti monien korvissa vanhanaikaiselta. Yhtye esiintyi kuitenkin ahkerasti suosion laskemisesta huolimatta.


title: Stone (yhtye)

text: Stonen viimeiseksi jäänyt levy "Emotional Playground" julkaistiin vuonna 1991, ja tämä toi yhtyeelle hetkellistä julkisuutta juuri ennen hajoamistaan. Yhtye ilmoitti kuitenkin lopettavansa toimintansa pian levyn ilmestyttyä. Hajoamisen syyksi ilmoitettiin jäsenien musiikilliset eroavaisuudet. Stone lopetti toimintansa lokakuussa 1991.


title: Stone (yhtye)

text: Viimeisen kiertueen aikana yhtye tallensi osan esiintymisistään, ja näistä äänityksistä koottu livelevy "Free" julkaistiin vuonna 1992. Levyn nimi on kunnianosoitus Jimi Hendrixille, jonka kappale ”Stone Free” on saanut lainata nimensä levylle.


title: Stone (yhtye)

text: Yhtyeeltä on hajoamisenkin jälkeen tullut julkaisuja. Vuonna 2003 yhtyeen koko tuotanto, lukuun ottamatta kokoelmaa "Stoneage", julkaistiin remasteroituna ja jo hajonneen yhtyeen julkaisut saavat edelleen hyviä arvosteluja.


title: Stone (yhtye)

text: Yhtye on saanut huomiota 2000-luvulla osittain siksi, että kitaristi Latvalan soittaessa Children of Bodomissa kyseisen yhtyeen fanit ovat tutustuneet Latvalan aikaisempaan tuotantoon ja täten löytäneet myös Stonen.


title: Stone (yhtye)

text: Vuonna 2007 julkaistiin DVD "Get Stoned, Stay Stoned". Se sisältää muun muassa kaikki yhtyeen musiikkivideot, live-esiintymisiä, joista vanhimmat sijoittuvat aikaan ennen ensimmäisen levyn julkaisua, sekä haastatteluja, joista uusin on vuodelta 2007.


title: Stone (yhtye)

text: Maaliskuussa 2013 julkaistiin yhtyeen koko tuotannon sisältävä kokoelmapakkaus "Complete", joka sisältää yhtyeen kaikki studioalbumit, singlet, "Get Stoned, Stay Stoned" -DVD:n sekä levyllisen demoja ja ennenjulkaisemattomia versioita. Mukana on myös kaksi julkaisematonta kappaletta sekä 36-sivuinen kirjanen.


title: Stone (yhtye)

text: Tammikuussa 2018 ilmestyi Ari Väntäsen kirjoittama ja Liken kustantama yhtyeestä kertova kirja "Stone".


title: Stone (yhtye)

text: Stone on tehnyt virallisen hajoamisensa jälkeenkin esiintymisiä, muun muassa vuoden 1999 yksittäiskonsertit Lepakossa ja Tavastialla. Yhtye esiintyi myös Nummirock- ja Tuska-festivaaleilla vuonna 2000. Julkisuuteen oli kerrottu, että nämä esiintymiset olisivat Stonen varsinainen joutsenlaulu, eikä yhtye tulisi esiintymään enää koskaan.


title: Stone (yhtye)

text: Stone esiintyi kuitenkin vuonna 2008 Sauna Open Airissa sekä Jurassic Rockissa kokoonpanolla Joutsenniemi, Latvala, Niiranen ja Kasari. Stone esiintyi myös Helsingin Nosturissa 30. toukokuuta 2008 Northerin lämmittelybändinä salanimellä Lohkare. Samana vuonna Stone esiintyi kolme kertaa Tavastialla 24–25. lokakuuta 2008. Lauantain illan aikaisempi esiintyminen oli sallittu kaikille, mutta myöhäisempi oli K-18. Vuonna 2014 Stone esiintyi jälleen Tuskassa.


title: Stone (yhtye)

text: Suurin osa yhtyeen jäsenistä toimii aktiivisesti musiikkialalla nykyäänkin. Roope Latvala julkaisi yhden instrumentaalilevyn yhdessä veljensä Jussi Latvalan kanssa. Julkaisu kantoi nimeä "Latvala Bros". Tämän jälkeen hän liittyi Dementia-yhtyeeseen, jossa soitti Kyyria- ja HIM-yhtyeistä tuttu Gas Lipstick. Lyhyeksi jääneen jäsenyyden jälkeen Waltarissa (1996–2001) Latvala soitti Sinergyssä sekä vuosina 2003–2015 Children of Bodomissa.


title: Stone (yhtye)

text: Janne Joutsenniemi perusti Suburban Triben heti Stonen jälkeen, ja vaikutti yhtyeessä tämän lopettamiseen saakka vuonna 2011. Suburban Triben viimeisenä solistina toimi Kyyrian entinen jäsen, Ville Tuomi. Jiri Jalkanen soitti isänsä Kari Tapion orkesterissa, Pekka Kasari puolestaan Pahuuden Prototyypissä vietettyään kuusi vuotta Amorphisissa sekä puolitoista vuotta Demolisherissa. Markku Niiranen puolestaan soitti jonkin aikaa Corporal Punishmentissa.


title: Eyuphuro

text: Eyuphuro on perinteistä afrikkalaista musiikkia länsimaiseen populaarimusiikkiin sekoittava yhtye Mosambikista. Yhtyeen kappaleet ovat laulettu pääosin macuan kielellä. Itse yhtyeen nimi tarkoittaa suomeksi "pyörremyrskyä".


title: Eyuphuro

text: Omar Issa, Gimo Remane ja Zena Bacar perustivat Eyuphuron vuonna 1981. Eyuphuro ehti julkaista yhden levyn, "Mama Mosambiki"n, ennen kuin yhtye hajosi vuoden 1990 paikkeilla. Eyuphuro on esiintynyt myös Provinssirockissa, vuonna 1990. Vuonna 1998 yhtyeen laulaja Zena Bacar perusti Eyuphuron uudelleen. Eyuphuro teki vuonna 2001 uuden levyn, "Yellela"n.


title: Eyuphuro

text: Ensimmäisellä levyllä:


title: Eyuphuro

text:
Toisella levyllä:
Toisella levyllä eräissä kappaleissa esiintyy myös yhtyeeseen kuulumattomia muusikkoja; Mariamo Mussa Hohberg (laulu), Orlando da Conceicao (saksofoni) ja Benedito Mazbuko (koskettimet).


title: Telomeeri

text: Telomeeri (kreikan "telos" (loppu) ja "meros" (osa)) on eukaryoottisilla eli aitotumallisilla soluilla esiintyvä DNA-jakso kromosomien päässä. Telomeeri koostuu toistuvista DNA-sekvensseistä; esimerkiksi nisäkkäiden telomeeri koostuu TTAGGG-sekvenssistä (5′-3′-suuntaan) ja on 3 000–20 000 emäsparia pitkä. Kasvien telomeerien rakenne (TTTAGGG) muistuttaa eläinten telomeereja. Prokaryoottisilla eli esitumallisilla eliöillä kromosomit ovat rengasmaisia eikä niillä siksi ole telomeerejä.


title: Telomeeri

text: Telomeerit muodostavat kromosomin päähän silmukoita, jotka estävät kromosomien päitä liittymästä toisiinsa. Silmukka muodostuu telomeerin päässä olevasta yksijuosteisesta osasta, joka hybridisoituu telomeerin keskellä olevan vastinjakson kanssa. Reaktio on entsyymin katalysoima, ja sama katalyytti yhdessä muiden proteiinien kanssa muodostaa kompleksin, joka stabiloi silmukan. Tärkeimpiä telomeereihin sitoutuvia proteiineja ovat TRF1- ja TRF2-kompleksit.


title: Telomeeri

text: Telomeerien merkitys tulee esiin solunjakautumisessa. DNA:ta replikoiva entsyymi DNA-polymeraasi ei kykene monistamaan kromosomin 5'-päätä, johon jää solunjakautumisen yhteydessä RNA-alukkeen pituinen emäsvajaus. Tämä johtaisi nopeasti geneettisen tiedon katoamiseen, jos telomeerit eivät suojaisi kromosomien päitä. Telomeerejä pidentää telomeraasi, entsyymi, joka toimii käänteistranskriptaasina ja pidentää kromosomin telomeeripään DNA-juostetta. Useimmissa monisoluisissa eukaryooteissa telomeraasi on aktiivinen vain sukulinjan soluissa.


title: Telomeeri

text: Jos telomeerit lyhenevät liikaa, ne eivät enää muodosta silmukoita, jolloin kromosomit voivat yhtyä. Normaalit solut eivät pysty korjaamaan virhettä ja ne saattavat ajautua apoptoosiin.


title: Telomeeri

text: Telomeerien lyhentymisellä uskotaan olevan yhteys vanhenemiseen ja syöpien syntyyn. Lyhyet telomeerit liittyivät kolminkertaiseen ja keskipitkät telomeerit kaksinkertaiseen riskiin sairastua syöpään. Eräissä monogeenisissä oireyhtymissä, kuten Wernerin oireyhtymässä ja Bloomin oireyhtymässä, esiintyy telomeerien toimintahäiriötä ja ennenaikaista ikääntymistä. Myös Downin oireyhtymässä tavataan varhaista ikääntymistä, ja oireyhtymää sairastavilla henkilöillä veren valkosolujen telomeerit ovat normaalia lyhyemmät.


title: Telomeeri

text: Elizabeth H. Blackburn, Carol W. Greider ja Jack W. Szostak saivat vuoden 2009 lääketieteen Nobelin tutkimuksistaan, jotka koskevat telomeerien yhteyttä vanhenemiseen.


title: Telomeeri

text: Liikunnan on todettu hidastavan telomeerejä lyhentymiseltä. Suojaava tekijä on telomeraasi-entsyymi, jota liikunta aktivoi.


title: Melatoniini

text: Melatoniini eli N-asetyyli-5-metoksitryptamiini on elimistössä luontaisesti esiintyvä ”pimeähormoni”. Ihmisen elimistössä sitä erittyy pääasiassa aivojen ympäröimästä käpyrauhasesta.


title: Melatoniini

text: Melatoniinin eritys lisääntyy pian pimeyden tulon jälkeen, on huipussaan kello 2–4:n välillä aamulla ja vähenee yön loppupuolella. Melatoniinia erittyy vähemmän, jos ihmisellä on stressiä tai hän käyttää bentsodiatsepiinien kaltaisesti vaikuttavia lääkkeitä (kuten nukahtamislääkkeet) tai beetasalpaajia tai alkoholia.


title: Melatoniini

text: Melatoniini muistuttaa kemialliselta rakenteeltaan serotoniinia ja serotoniini toimiikin melatoniinin esiasteena. Suun kautta nautittu melatoniini ei vaikuta elimistön serotoniinipitoisuuksiin.


title: Melatoniini

text: Suomessa lääkealan turvallisuus- ja kehittämiskeskus Fimea on luokitellut yli 2 mg melatoniinia sisältävät valmisteet lääkkeiksi, mutta tätä pienempiä pitoisuuksia sisältäviä ravintolisävalmisteita on mahdollista ostaa myös ilman reseptiä. Myös 3 milligramman vahvuista melatoniinia on apteekeissa reseptivapaana itsehoitolääkkeenä.


title: Melatoniini

text: Ihmisellä on melatoniinireseptoreita aivojen lisäksi mm. silmänpohjassa, mahasuolikanavassa, sydän- ja verenkiertoelimistössä, munuaisissa, ihossa ja immuunijärjestelmän soluissa. Melatoniinireseptoreiden herkkyyttä ja tiheyttä ei tunneta kovin tarkkaan.


title: Melatoniini

text: Melatoniinin fysiologiset vaikutukset kokonaisuudessaan tunnetaan kohtalaisen huonosti. Melatoniini tahdistaa elimistön sisäistä kelloa väsyttävällä vaikutuksellaan, joka liittyy siihen, että aine laskee elimistön lämpötilaa. Melatoniini saattaa heikentää elimistön puolustusjärjestelmää.


title: Melatoniini

text: Melatoniini toimii myös tehokkaana antioksidanttina, koska se läpäisee helposti solukalvon. Melatoniini säätelee kasvuhormonin, prolaktiinin, kilpirauhashormonin ja kortikosteroidien erityksen vuorokausirytmiä, vähentää estrogeenin tuotantoa, vaikuttaa mielialaan ja hidastaa iän myötä tapahtuvia muutoksia elimistössä. Naisilla melatoniinin määrän vähenemisen on havaittu olevan yhteydessä vaihdevuosien käynnistymiseen.


title: Melatoniini

text: Useimmilla eläinlajeilla melatoniinilla on suuri merkitys lisääntymiskierron säätelyssä. Melatoniini kuitenkin vaikuttaa eri tavalla eri eläinlajien sukupuolirauhasiin. Hevosella melatoniinin määrän väheneminen veressä päivän pidetessä estää sukupuolirauhasten aktiivisuutta. Lampaalla puolestaan melatoniinin määrän väheneminen aktivoi sukupuolirauhasia. Melatoniinia voidaankin käyttää lampailla aikaistamaan astutusaikaa.


title: Melatoniini

text: Ihmisellä melatoniinilisän käytöllä saattaa olla positiivinen vaikutus oosyyttien laatuun ja raskaaksi tulemiseen.


title: Melatoniini

text: Suun kautta nautittavia melatoniinituotteita käytetään aikaerorasituksen ja tilapäisen unettomuuden hoitoon. Vuonna 2005 Massachusetts Institute of Technologyssa tutkimusryhmä analysoi yhteensä 17 vertaisarvioitua tutkimusta, jotka käsittelivät melatoniinivalmisteita nukahtamisapuna. Meta-analyysin tuloksena tutkimusryhmä totesi melatoniinin olevan ehdottomasti toimiva apu nukahtamiseen.


title: Melatoniini

text: Melatoniini ei sovellu unihäiriöiden pysyväksi hoitomuodoksi, koska melatoniinin teho katoaa pitkäaikaiskäytössä. Kolmen kuukauden käytön jälkeen pitkävaikutteinen melatoniini nopeuttaa nukahtamista enää 10 prosentilla tutkittavista, ja kuuden kuukauden kuluttua kukaan ei enää hyödy melatoniinilisästä.


title: Melatoniini

text: Lyhytvaikutteisen melatoniinin tehoa on tutkittu unihäiriöstä kärsivillä aspergerinsyndroomaisilla. Tutkimuksessa havaittiin, että 3 milligramman melatoniiniannos nopeutti huomattavasti nukahtamista kolmellatoista prosentilla ja kuudellakymmenellä prosentilla nukahtaminen nopeutui jonkin verran. Unen osuus nukkumiseen käytetystä ajasta ei kuitenkaan lisääntynyt merkitsevästi, koska melatoniini lisäsi yöunen katkonaisuutta.


title: Melatoniini

text: Vaikka melatoniini aiheuttaa usein unen katkonaisuuden lisääntymistä, se ei muuta unen varsinaista rakennetta, kuten bentsodiatsepiinijohdannaiset tai niiden tavoin vaikuttavat lääkkeet. Mahdollinen voimakas yönaikainen verenpaineen aleneminen melatoniin haittavaikutuksena voi kuitenkin johtaa melatoniinin unta edistävän tehon menettämiseen.


title: Melatoniini

text: Suuret melatoniini-annokset voivat heikentää sekä miesten että naisten hedelmällisyyttä. Raskaudenaikainen melatoniinin käyttö voi aiheuttaa hormonaalisia vaikutuksia ja käyttäytymismuutoksia jo terapeuttisilla annoksilla. Melatoniini erittyy myös äidinmaitoon. Melatoniinia ei suositella raskautta suunnitteleville.


title: Melatoniini

text: Myös yömaito sisältää hyvin vähäisiä määriä melatoniinia, mutta määrät ovat niin vähäisiä, ettei yömaidolla ole unta edistävää vaikutusta.


title: Melatoniini

text: Melatoniinia erittyy melko tarkasti nisäkkäiden vuorokausirytmin mukaisesti; öisin ja talviaikaan, jolloin ei saada auringonvaloa, eritys on suurempaa. Valo vaikuttaa silmien, silmäluomien ja hermoston kautta käpyrauhaseen, jolloin melatoniinia ei erity lainkaan. Myöhästyvän univaiheen oireyhtymää sairastavat muodostavat kuitenkin poikkeuksen edellä mainitusta, sillä valo ei välttämättä vähennä heidän melatoniinineritystään.


title: Melatoniini

text: Melatoniinia erittyy etenkin käpyrauhasesta, mutta myös muista elimistä, kuten maha-suolikanavasta. Ihmisen käpyrauhanen kypsyy vasta syntymän jälkeen, mistä johtuen sikiö ja vastasyntynyt saa melatoniinia ainoastaan istukan tai rintamaidon välityksellä, ja saanti on näin ollen täysin riippuvaista äidin hormonituotannosta. Täysiaikaisena syntyneillä vuorokausirytmiin liittyvät toiminnot, melatoniinin eritys mukaan luettuna, alkavat näkyä vasta 9–12 viikon iässä. Tätä vanhempien vauvojen ja lasten melatoniinieritys öisin on erittäin runsasta.


title: Melatoniini

text: Melatoniinin eritys on korkeimmillaan ennen murrosikää, jonka jälkeen se tasoittuu nuorten aikuisten ja keski-ikäisten tasolle. Raskausaikana seerumin melatoniinipitoisuudet kohoavat voimakkaasti raskauden loppua kohden.


title: Melatoniini

text: Keskimääräinen melatoniinineritys vähenee myöhäiskeski-iässä. Terveillä vanhuksilla erittyy kuitenkin hieman runsaammin melatoniinia kuin terveillä parikymppisillä. Terveiden vanhusten melatoniiniprofiili poikkeaa myös siinä suhteessa nuorten vastaavasta, että melatoniinineritys lisääntyy heillä aamua kohden. Alzheimerin ja Parkinsonin tautia sairastavilla esiintyy erityisen puutteellista melatoniininerittymistä.


title: Melatoniini

text: Melatoniinivalmisteiden käyttö yhdessä unettavien lääkkeiden kanssa ei ole suositeltavaa. Melatoniini voimistaa bentsodiatsepiinien ja niiden tavoin vaikuttavien lääkkeiden keskushermostoon vaikuttavien lääkkeiden väsyttävää vaikutusta sekä saattaa lisätä keskushermostoon vaikuttavien lääkkeiden aiheuttamaa henkisen suoritustason laskua ja tokkuraista oloa. Estrogeeni tai kinolonivalmisteet nostavat melatoniinin pitoisuuksia. SSRI-lääkkeisiin lukeutuvan fluvoksamiinin yhteiskäyttö voi aiheuttaaseerumin melatoniinipitoisuuden kohoamisen jopa yli 10-kertaiseksi. Tupakointi tai karbamatsepiinilääkkeen ja melatoniinin yhteiskäyttö voi puolestaan johtaa melatoniinin tehon heikkenemiseen. Myös alkoholi saattaa heikentää melatoniinin myönteisiä vaikutuksia.


title: Melatoniini

text: Suun kautta melatoniinia käytetään yleensä 1–10 mg:n annoksina iltaisin ennen nukkumaanmenoa. Yli 5 mg:n annoksella ei kuitenkaan ole havaittu olevan enää lisätehoa.


title: Melatoniini

text: Massachusetts Institute of Technologyssa tehdyssä professori Richard Wurtmanin johtamassa tutkimuksessa havaittiin, että vain noin 0,3 mg melatoniinia on riittävä annos nukahtamisen helpottamiseksi. Tutkimuksen mukaan pieni annos myös auttaa nukahtamaan uudelleen yöllisten heräämisten jälkeen. Valtaosa kaupallisista melatoniinivalmisteista sisältää melatoniinia kymmenkertaisen määrän. Tutkimusta johtanut Wurtman totesi suurten annosten toimivan vain muutaman päivän, minkä jälkeen aivojen melatoniinireseptorit lakkaavat reagoimasta melatoniiniin.


title: Melatoniini

text: Melatoniini hajoaa maksassa pääasiassa CYP1A1- ja CYP1A2 -entsyymien välityksellä. Suun kautta otetun melatoniinin huippupitoisuus saavutetaan keskimäärin 0,5–2 tunnin jälkeen lääkkeen otosta, hidasvaikutteisella Circadinilla keskimäärin 1–3 tunnin kuluttua.


title: Melatoniini

text: Melatoniinin imeytymisen määrässä on jopa yli viisinkertaisia yksilökohtaisia eroja. Lisäksi melatoniini imeytyy neljä kertaa hitaammin ruoan yhteydessä nautittuna, minkä vuoksi suosituksena on, että melatoniinia ei oteta heti ruokailun jälkeen, vaan vasta 1–2 tunnin kuluttua. Imeytyminen heikkenee myös vanhetessa ja voi pudota jopa puoleen.


title: Melatoniini

text: Melatoniinin puoliintumisaika on vain 50–60 minuuttia. Hidasvaikutteisen melatoniinin (Circadin) puoliintumisaika on keskimäärin 4 tuntia alle 45-vuotiailla henkilöillä, joilla on normaali maksan toiminta. Melatoniini hajoaa kuitenkin noin puolta hitaammin 55–69-vuotiailla henkilöillä.


title: Melatoniini

text: Myös estrogeenit hidastavat melatoniinin poistumista elimistöstä suurentaen elimistön melatoniinipitoisuutta. Melatoniinia ei suositella maksan vajaatoimintaa sairastaville, koska heillä on alentunut melatoniinipoistuma, mikä voi johtaa päiväaikaisiin korkeisiin melatoniinipitoisuuksiin.


title: Uriah Heep

text: Uriah Heep on brittiläinen progressiivinen hard rock -yhtye, joka perustettiin Lontoossa vuonna 1969 ja on edelleen aktiivinen. Nimensä yhtye otti Charles Dickensin romaanissa "David Copperfield" esiintyvästä samannimisestä hahmosta. Yhtyeen tunnetuimpiin kappaleisiin kuuluvat muun muassa "Easy Livin'", "Lady in Black", "Gypsy", "July Morning" ja "Look at Yourself". Suurinta suosiota se nautti 1970-luvun ensimmäisellä puoliskolla.


title: Uriah Heep

text: Yhtyettä pidetään eräänä progressiivisen rockin ja hard rockin tärkeimmistä vaikuttajista ja sen levyjä on myyty maailmanlaajuisesti yli 40 miljoonaa kappaletta. Uriah Heepin kokoonpano on vaihdellut vuosien aikana suuresti – kitaristi Mick Box on ainoa jäljellä oleva alkuperäisjäsen. Hän on samalla myös ainoa jäsen, joka on ollut yhtyeessä koko sen toiminnan ajan.


title: Uriah Heep

text: Kitaristi Mick Box oli 1965 Essexissä perustetun The Stalkers -yhtyeen perustajajäseniä. Yhtye keskittyi soittamaan cover-kappaleita paikallisilla klubeilla ja erilaisissa tilaisuuksissa. Yhtyeen alkuperäinen laulaja korvattiin kuukausien kuluttua rumpali Roger Penlingtonin serkulla David Garrickilla, joka myöhemmin muutti nimensä David Byroniksi. Boxin ja Byronin yhteistyö toimi niin hyvin, että nämä alkoivat säveltää omaa materiaalia ja päättivät ruveta tekemään musiikkia ammatikseen. Ryhmä hajosi, koska yhtyeen muut jäsenet arvelivat muusikon työn olevan liian riskialtista. Vuonna 1967 Box ja Byron perustivat Spicen. Stalkersin soittaman rhythm and blues -henkisen rockmusiikin sijaan Spicen musiikkia voidaan kuvailla jossain määrin jazzvaikutteiseksi rockiksi. Yhtye levytti omia kappaleitaan, joita on kuultavissa esimerkiksi "The Lansdowne Tapes" -kokoelmalevyllä. Spice julkaisi vain yhden virallisen singlen vuonna 1968. Muutaman kokoonpanomuutoksen jälkeen vuonna 1969 yhtye koostui Boxista, Byronista, basisti Paul Newtonista (aiemmin The Godsissa) ja rumpali Alex Napierista.


title: Uriah Heep

text: Kosketinsoittaja–laulaja–kitaristi Ken Hensleyn (aiemmin The Gods ja Toe Fat -yhtyeissä) liityttyä Spiceen vuonna 1970 yhtyeen nimi vaihdettiin manageri Gerry Bronin ehdotuksesta Uriah Heepiksi. Hensley tuli yhtyeeseen niin myöhään, ettei ehtinyt osallistua ensimmäisen levyn, "Very 'eavy... very 'umblen", kappaleiden säveltämiseen. Uusi kosketinsoittaja syrjäytti levyn studiosessioihin soittamaan kutsutun urkuri Colin Woodin. Levyllä Wood soittaa kahdella kappaleella. Suuri muutos Spicen soundin muutoksessa Uriah Heepiksi oli koskettimien mukaantulo aikaisemmin nelihenkiseen ryhmään. Albumin äänitysten aikana myös Alex Napier lähti ja hänet korvasi Nigel "Ollie" Olsson.


title: Uriah Heep

text: "Very 'eavy... very 'umble" (Yhdysvalloissa "Uriah Heep") julkaistiin 1970, ja se sisälsi muun muassa Box & Byron -kaksikon tekemän kappaleen "Gypsy", josta tuli Uriah Heepin ensimmäinen hittikappale joissakin osissa manner-Eurooppaa. Yhtye sai jonkin verran suosiota myös Pohjoismaissa, mutta kotimaassaan Isossa-Britanniassa se ei noussut listoille. Ensimmäinen levy sisälsi myös coverin Fred Hellermanin ja Fran Minkoffin säveltämästä sodanvastaisesta balladista "Come Away Melinda", josta oman versionsa ovat levyttäneet Uriah Heepin ohella esimerkiksi Tim Rose, Velvett Fogg ja UFO. Ensimmäisellä LP:llä yhtyeen musiikillinen suunta ei ollut täysin selvillä, mutta albumilla on nykyisin asema yhtenä varhaisen heavy metalin tärkeimmistä levyistä. Uriah Heepin amerikanvalloitus ei alkanut hyvin – arvostetun Rolling Stone -musiikkilehden kriitikko murskasi yhtyeen debyyttialbumin täysin. Se hidasti yhtyeen suosion kasvua Yhdysvalloissa, jossa levy nousi listan sijalle 186.